GIANT Health-ek Digital Therapeutics (DTx) hitzaldi pista berria iragarri du\nBy Cristiano Antonino\t On Ira 14, 2021\nGIANT Health-ek Digital Therapeutics konferentzia-pista abiarazi du ofizialki, Research2Guidance-k batera zuzentzen duena, osasun digitalaren merkatuan espezializatutako kudeaketa-aholkularitza global nagusia, GIANT Health Event 2021 azaroaren 30etik 1eko abenduaren 2021era.\nGIANT Health Event-ek Financial Times-ek "Europako teknologia berritzaileen urteko jaialdi handiena eta baliotsuena" dela esan du.\nUrtero, GIANT Health-ek bere agenda diseinatzen du bere ordezkariei osasun-teknologiako gai garrantzitsuenak eta berritzaileenak aztertzen laguntzeko.\nAurtengo DTx biltzarrean, Research2Guidance taldeak industriako pentsamenduetako liderrekin batera konpromiso eta atxikipen arloetan, lankidetza arrakastatsuetan, entsegu kliniko birtualetan eta negozio ereduetan murgilduko dira.\nR2G-k DCT 2021 globaleko bere txosteneko puntako ikuspegiak partekatuko ditu tresna digitalek eta enpresek DTx entsegu kliniko deszentralizatuak nola onartzen dituzten jakiteko; eta DTx-ren eginkizun garrantzitsua mundu errealeko datu iturri, pazienteen konpromiso tresna eta kontratazio plataforma gisa.\nOSASUN ERRALDATSUARI BURUZ JAKIN NAHI AL DUZU? IKUSI GURE KABA LARRIALDI EXPO-N\nBarry Shrier, GIANT Health fundatzailea, esan zuen:\n"Terapeutika digitala, zalantzarik gabe, osasun-laguntza iraultzen ari da erraz eskalatzeko eta ebidentzian oinarritutako ikuspegiak erabiliz. Asetzen ari ez diren behar medikoei erantzuteko duten ahalmen ikaragarria ikusten hasi gara, ohiko sendagaiak osatuz edo ordeztuz, bigarren mailako efektu minimoak izan arren.\nGIANT harro dago Europako osasun komunitate osoari zerbitzua emateaz, funtsezko liderrak elkartuz eta azken informazioa eskainiz erabakirik onenak hartzen laguntzeko ".\nDigital Therapeutics-en (DTx) hazkunde bizkarraren dolarreko merkatua arreta estandarra eraldatzen ari denez eta prebentzioaren eta tratamenduaren arteko aldea ixten ari denez, industria honek dagoeneko interesa piztu du osasun arloko eragile ezberdinek, hala nola farmazia globala.\n"Hamarkada bat baino gehiago daramatzagu farmazia, osasun aseguratzaile eta MedTech enpresen puntako enpresen negozio eredu berritzaileak sortzeko, tresna digitalak eta zerbitzu eskaintzak ezartzeko eta dirua irabazteko estrategia aholkuak ematen eta" ezkutuko txapeldunekin "lankidetzak garatzen beren digital digital oparoak eraikitzeko. ekosistemak ”, esan du Ralf Jahnsek, Research2Guidance-ko zuzendari nagusiak.\nDigital Therapeutics konferentziaren pista asteartean izango da, azaroaren 30ean, GIANT Health Eventeko Etapa Nagusian. Mundu mailako DTx, farmazia, aseguru eta berrikuntza digital garrantzitsuenek zuzendutako hitzaldi nagusiak, mahai-inguruak eta lehen eskuko kasuak nahastuta, konferentzia honek industriako gai nabarmenenak jorratuko ditu, eskala eraginkorra eta itzulketa gero eta handiagoak izan arte. entsegu kliniko deszentralizatuen paisaia.\nInformazio gehiagorako, bisitatu Digital Therapeutics konferentziaren pistaren helbide orria\nItalia, Giltzurrunetako Tumorea Robotak Eta Tumoreak Xurgatzeko Kanulak Bihotzera Kenduta\nGIANT - webgune ofiziala\nZer da presio okularra eta nola neurtzen da?\nDisfonia: zer den, zer suposatzen duen\nKardiopatia iskemikoa: zer den, nola prebenitu eta nola tratatu\nOsasun-hornitzaileek nola definitzen duten benetan inkontzientea zaren ala ez\nFaringe errefluxua: zeintzuk diren sintomak eta nola tratatu


LAB: "Kapitalaren eta bizitzaren arteko talka honetan, kalean bizitzaren alde borrokan izango gara" - Azkoitia - Maxixatzen.eus\nMaxixatzen.eus 2020-05-01 13:51\n“Historiako une desberdinetan erakutsi bezala, langileok badugu mundua eraldatzeko indarra; arazo zehatzei erantzuna ematearekin batera, alternatiba orokorra eraikitzeko gaitasuna”. Hala dio Urola Kostako LAB sindikatuak gaur komunikabideetara bidalitako oharrean. COVID-19 birusaren krisiak eragindako itxialdian dator aurten Maiatzaren Lehena, Langileen Nazioarteko Eguna, eta sindikatuak kalean egon nahi zuen nola edo hala. Horregatik, goizean kotxe karabana bana egin dute eskualdean, bat Zestoa eta Azkoitia artean, eta bestea Orio-Zumaia artean.\nLAB sindikatuak langileen eskubideen alde auto karabana egin du\nMaxixatzen.eus mai 01 Azkoitia\nLangileen Nazioarteko Egunaren harira, LAB sindikatuak auto karabana egin du eskualdeko herrietan.


EUSKADI.-Ibaizabal Mendebalde kultur elkarteak Bilbo Metropolitarrean euskarazko telebista abian jartzeko ekimenak hasi ditu\nBilbo Metropolitarrerako euskarazko telebistaren aldeko ekimenak abian daude jada eta datozen asteotan bultzada handia jasoko dute Ibaizabal Mendebalde kultur elkartearen eskutik. Lehenengo eta behin bost euroko laguntza bonoak ipiniko dira salgai eta urtarriletik aurrera bazkideak egiteari ekingo zaio.\nEra berean, tokian tokiko telebistak eratzeko arautegi markoaren arabera, eta Bilbo Metropolitarrean sortu nahi den euskara hutsezko telebistari buruzko nondik norakoak azaltzeko, diptiko bat banatuko da abenduan, euskara eta euskal kulturarekiko lotura zuzena duten ekitaldi ia guztietan, Ibaizabal Mendebaldeko iturriek jakinarazi dutenez.\nZehazki, 15.000 ale argitaratuko dira proiektuaren nondik-norakoak honako ekitaldi hauetan banatzeko: Kafe Antzokiaren 11. urteurreneko ospakizunetan (abenduaren 11an); Bizkaiko Bertsolari Txapelketaren finalean (Euskalduna Jauregian, abenduaren 16an); Santo Tomas azokan (abenduaren 21ean); Olentzero (abenduaren 24an); eta Euskadi eta Serbiaren artean jokatuko den nazioarteko futbol norgehiagokan (San Mamesen abenduaren 27an).\nHorrez gain, Bilboko euskarazko telebistaren inguruko iritziak zein iradokizun guztiak jasotze aldera bloga prestatu du Ibaizabal Mendebalde kultur elkarteak webgune honetan: www.ibaizabaltb.com.


Euskal Herriko Gizarte Mugimenduak | Rafael Ajangiz\nEuskal Herriko Gizarte Mugimenduak\nde Rafael Ajangiz\nAutor: Rafael Ajangiz\nGizarte mugimenduak politika «egiteko» modu berri bat ekarri dute sistema politikoetara. Betiko interes taldeekin eta alderdei politikoekin lehian, batzuetan alderdi politiko berriak edota hauteskundeetako alternatiba berriak osatuz (berdeak, feministak, zerrenda alternatiboak, ...) edo ez, beren gaiak eta agendak politikarien eta erakundeen mahai gainean lehen mailan egotea lortu dute. Euskal Herriari dagokionez, zehazki, eragin batzuk nabarmenak dira: euskal lurra nuklearizatzeko politiken porrota, politikarien eta komunikabideen agendetan genero kuestioak etengabe azaltzea, edota derrigorrezko soldadutza ezabatzea. Beste ondorio batzuk zailagoak dira hautematen: balioen eta jarreren aldaketa, sozialki eta politikoko gaituz joateko prozesuak, ekintza kolektiboetarako modu berriak, diskurtso eta pentsaera berriak. Ildo honetatik dabil eskutartean daukazuen idazki hau.


Umetoki-lepoko minbizia prebeni daiteke? - Elhuyar Aldizkaria\nHasiera » Erreportajeak » Umetoki-lepoko minbizia prebeni daiteke?\nUmetoki-lepoko minbizia prebeni daiteke?\nBasaras Ibarzabal, Miren eta Arrese Arratibel, Elixabete\nMinbizi hitza entzute hutsak beldurtu egiten gaitu. Maiztasunari dagokionez, umetoki-lepoko minbizia da emakumeetan gehien agertzen den bigarren tumore-mota, bularreko minbiziaren atzetik. Urtean 500.000 kasu berri detektatzen dira, eta egunean 650 emakume hil, horietatik % 80 garabidean dauden lurraldeetan. Espainiako estatuan, prebalentzia txikia da: urtean 2.000 kasu berri detektatzen dira.\n2007/12/01 | Basaras Ibarzabal, Miren eta Arrese Arratibel, Elixabete | EHUko Mikrobiologia irakasleak\nMinbizi-mota honen eragileak birus batzuk dira , giza papilomabirusak alegia. Birus horien infekzioa oso arrunta da mundu osoan, eta larruazaleko edo/eta mukosetako infekzioak sorrarazten dituzte. Giza papilomabirus mota edo genotipo ugari ezagutzen dira, 120 baino gehiago, eta infekzio mota ezberdinak sortzen dituzte. Esate baterako, larruazaleko garatxoen eragileak 1, 2 eta 4 genotipoak dira batez ere; beste genotipo batzuek, aldiz, mukosetako infekzioak eragiten dituzte. Zorionez, mukosetako infekzioetan, genotipo horietatik soilik bakar batzuk dira onkogenikoak (15 eta 20 artean, gutxi gorabehera). Horregatik, birus horiek duten ahalmen onkogenikoaren arabera, mota ezberdinetako genotipoak sailkatzen ditugu: arrisku txikiko giza papilomabirusak (6 eta 11 genotipoak) eta arrisku handiko giza papilomabirusak (16, 18, 31 eta 45 genotipoak).\nGenitaletako mukosetan eragina duten giza papilomabirusak sexu-harremanen bidez transmititzen dira. Genitaletako azalean eragindako lesioei kondiloma akuminatu deritze, eta garatxoak dira, 6 edo 11 genotipoak sorraraziak gehienetan. Lesio horiek handitu egin daitezke haurdunaldian edo immunitate-sistema ahulduta dagoen egoeretan, eta azalore baten itxura hartu. Normalean, genitaletako infekzio horiek onberak dira eta desagertu egiten dira. Baina, batzuetan, beste giza papilomabirus batzuek epitelio barneko neoplasiak, displasiak eta kartzinoma eragin ditzakete, eta umetoki-lepoko minbizia sortu. Lesio gaizto horien eragile nagusia 16 genotipoa da, baina beste batzuek ere har dezakete parte (18, 31 eta 45 genotipoak).\nFaktore jakin batzuek lagundu egiten dute mukosa genitaletan giza papilomabirusen infekzioak eta, beraz, minbizia agertzen: gaztetasunak eta sexu-harremanek. Gaur egun, sexu-harremanen bidez gehien transmititzen den infekzioa da mundu osoan, eta gainera, kutsatze-maila oso altua du. Gainera, infekzioa arruntagoa da sexu-harremanak goiz hasten dituzten pertsonetan eta, bereziki, sexu-kide ugari dituzten emakume gazteetan. Birusak umetoki-lepoan dauden zelula epitelialetara oso ondo itsasten direlako gertatzen da hori, nerabezaroan bertan gertatzen diren aldaketengatik. Infekzioaren intzidentzia txikitu egiten da urteetan aurrera egin ahala, eta menopausia aurreko eta ondorengo urteetan igo egiten da berriro.\nGiza papilomabirus mota ezberdinek sorrarazitako infekzioak.\nBi faktore horiez gain, beste batzuek ere eragiten dute infekzioan: elikadura, tabakoa, immunitate-sistemaren aldaketak, beste infekzio-eragile batzuekin infektatua egotea (herpes sinplea edo Chlamydia ), haurdunaldi ugari izatea eta aho bidezko antisorgailuak.\nNormalean, genitaletako giza papilomabirusen infekzioak ez du zeinu eta sintoma adierazgarririk ematen hasieran. Infekzioa, beraz, lehenengo sexu-harremanak izatean gertatzen da. Ondoren, birus horiek espresatu gabe geratzen dira; sor-egoeran egon daitezke zelula barruan urte askoan. Izatez, infekzioa agertzen denetik eta lesio gaiztoa agertzera urte asko igarotzen dira, gutxienez 10 urte. Horregatik, umetoki-lepoko minbizia ez da agertzen neska gazteetan, eta arruntagoa da 45-50 urtetik gora. Dena den, sintoma batzuk agertzen direnean komenigarria da infekzioa ote dagoen jakiteko proba batzuk egitea. Hauek izan daitezke sintomak: baginako odoljarioa, baginako ezohiko fluxua, pelbiseko mina edo sexu-harremanak izatean mina sentitzea.\nEzkerrean, giza papilomabirusa. Zitologiaren edo Papanicolauren testaren bidez detektatzen da infekzioa\n(Argazkia: Tumore-Birusen Biologia Lab.; Gupta et al/Cytojournal)\nGaur egun, minbizi mota hau prebenitzeko dagoen neurri bakarra azterketa ginekologiko bat egitea da. Azterketa horretan proba batzuk eginez, infekzioa dagoen ala ez detekta daiteke. Besteak beste, proba hauek egin daitezke: zitologia edo Papanicolauren testa. Proba horietan, umetoki-lepoaren azaletik zelula batzuk hartzen dira, eta mikroskopioan behatzen dira, ezohiko egiturarik baden ikusteko. Dena den, proba horiek, nahiz eta gomendagarriak izan sexu-harremanak dituzten emakume guztientzat, ez dira egiten askotan, bereziki garatu gabeko lurraldeetan. Batzuetan lesioak agertzen direnean egiten dira, eta, beraz, gaixotasuna agertzen denean; orduan, tratamendu bat ezartzen da, baina kasu batzuetan beranduegi da. Beraz, orain arteko prebentzio horrek ez du infekzioa kontrolatzen. Hori dela eta, giza papilomabirusen kontrako txertoen ikerketa eta lorpena bultzada handia izan da.\nEgun, txerto mota bi ditugu umetoki-lepoko minbizia prebenitu eta kontrolatzeko. Txerto profilaktiko horiek birusean oinarrituta daude ( L1 virus-like particles ); izatez, birusaren L1 proteinaz eginda daude, eta haren itxura bera dute; baina, birusaren genomarik ez dutenez, ezin dute gaixotasuna sorrarazi. Oso immunogenoak direnez, ordea, antigorputzak eratzea suspertu, eta, hala, babesa ematea lortzen dute.\nGardasil txertoa farmazietan dago jadanik.\nLehenengo txertoa, Gardasil deiturikoa (Sanofi Pasteur MSD etxekoa), lau giza papilomabirus motarekin egina dago (16, 18, 6 eta 11); bigarrenak, berriz, Cervarix izenekoak (GSK etxekoa), bi genotipo bakarrik ditu (16 eta 18). Momentuz, mundu osoan onartuta dagoen bakarra lehenengoa da, besteak oraindik proba batzuk pasatu behar dituelako merkaturatzeko.\nJakinda umetoki-lepoko minbizi gehienak (% 70) 16 eta 18 genotipoek sorrarazten dituztela eta genitaletako garatxoen % 90 6 eta 11 motakoek eragiten dituztela, badirudi merkatuan dagoen txerto profilaktiko honek arrakasta handia izango duela. Gainera, azken azterketen arabera, txerto hori emandakoan ez da soilik genotipo horien infekzioa gutxitzen, eta beste genotipo batzuena ere gutxitzen da (31, 45, ...). Erreakzio gurutzatuak sortzen direlako gertatzen da hori.\nGiza papilomabirusen infekzioa noiz hasten den jakinda, badirudi txertoa birusarekin kontaktua izan aurretik jartzea litzatekeela hoberena, hots, sexu-harremanak edukitzen hasi aurretik. Beraz, neskak nerabezaro aurretik eta nerabezaroan txertatzea litzateke komenigarriena (9 eta 13 urte artean). Europako Batasuneko lurralde gehienetan ematen da umetoki-lepoko minbizia prebenitzen duen txertoa urte honen hasieratik. Gure lurraldean, Osakidetzak onartu du txertaketa-programa hori egitea, eta oraintsu iragarri dute aurten hasiko dela txertaketa-kanpaina; izatez, Gardasil txertoa jadanik farmazietan dago. Hemen, 11-13 urteko neskei hiru dositan emango zaie txertoa.\nNeskak nerabezaro aurretik eta nerabezaroan txertatzea litzateke komenigarriena\n9 eta 13 urte artean\n(Argazkia: Sanofi Pasteur MSD)\nGiza papilomabirusaren txertaketa-programa eraginkor bat ezartzeak hilkortasuna gutxituko luke, ez bakarrik gure lurraldean, baita garatu gabeko lurraldetan ere, eta haietan bereziki; are gehiago, osasun-kostuak murriztuko lituzke, zitologia gutxiago egin beharko liratekeelako.\nMedikuntza; Farmakologia; Mikrobiologia


uztaila 2020 - Paradisutik\nHirugarren eta azken. Aurreko bi postak Kixoteren mamiari loturik joan dira, batean emakumeen eta bestean euskaldun eta batez ere moriskoen trataeraren inguruan. Azken honetan, berriz, literatur-langintzari helduko diot. 2016ko udan, Iñigo Astizek berrian idatzi zituen kronika zoragarri batzuk, Mantxara egin zuen bidaiarenak, nik, honakoan, haren azken kronikari segida eman eta Kixoteren fikzioa eta errealitatearen arteko zenbait jolasetara jolastu nahi dut. Astizek gogorarazten zigun dagoen...\nAurreko udan lehen liburua, eta etxealdian bigarrena, hona Kixote berriki irakurri izanak sortu dizkidan hainbat gogoeta. Excusatio batekin hasiko naiz: ez naiz ez literatur kritikari ez aditu, are gutxiago XVI-XVII. mendeko literaturan. Beraz, ez dakit noraino diren aintzindari edo apurtzaile Kixoten aurkitu eta harritu nauten artikulu hauetako zenbait gauza. Izan ere, Kixoterekin gehien azpimarratu dute, batetik, bere gaztelania aberatsa (23.000 hitz ezberdin, diotenez) (eta atal honetan...


Berriak - Zoladura ehotzeko hormigoia / harria / terrazzoa / epoxi lurrak ehotzeko tratamendua aipatzen da\nLurzoruaren artezketa hormigoia / harria / terrazzoa / epoxi zoruaren artezketa tratamenduari dagokio, terrazzoa, hormigoizko gainazala, mortero geruza epoxi zaharra eta epoxi lur zaharra modu eraginkorrean leuntzen dituena. Oraintxe fabrikako zuzeneko HTC Diamond Artezteko Zapatak Hormigoia eta Terrazorako erabiltzen ditut. Solairua lehen urratserako artezketa zakarra, partikula tamaina handiko prozesuan Hiru Erronbo segmentu artezteko oinetakoak artezketa fina, leuntzea eta beste urrats batzuk.\nZoruaren gainazala garbiagoa, argiagoa eta leuna izan dadin, zoruaren estetika hobetuko duzu. Solairuan artezteko ohiko tresnak Solairua artezteko 490 makina, leuntzeko makina eta horrekin lotutako beste ekipamendu batzuk dira.\nNola funtzionatzen du ehotzeko lurreko ehotze bloke handizkariaren prozesu orokorrak?\n1. Gainazalen tratamendua: Erabili hautsik gabeko diamante-artezgailua zementuzko gainazaleko hauts flotatzailea kentzeko eta gainazal zakarra osatzeko. Erabili xurgagailua harea, hondakinak eta hautsa kentzeko. Lehor ezazu gune hezea gasarekin edo lehorgailuarekin.\n2. Enprimaketa: jarri materialaren eragile nagusia eta gogortzailea proportzioan, nahastu guztiz nahasgailuarekin, eta uniformeki estali materiala pintzelarekin, arrabolarekin edo spray pistolarekin primer pintura bat eratzeko erabiltzen ari zarenean eta pintura kargatzeko. denbora bereizita dago 8 ordu baino gehiago.\n3. Bitarteko estaldura: hartu agente nagusiaren eta gogortzailearen proportzio kuantitatiboa, nahastu uniformeki nahastailearekin, eta gero kuartzo agregatua sartu, nahastu uniformeki, erabili paleta bat goiko nahasketa primeraren gainean berdintzeko erabil daitekeen epean. , Barrunbeak eta estenopeiak bete daitezen.\n4. Goiko estaldura: tarteko estaldurako erretxina gogortu ondoren, gainazalean partikulak badaude, lehorreratu egin behar da lehenik eta zuloak bete behar dira, eta gero agente nagusiaren eta gogortzailearen erlazio kuantitatiboa hartu. guztiz nahastu eta nahastu, eta tarteko geruza palarekin berdindu. Aldi berean, zementatu aurretik, orratz arrabola erabiltzen da erretxinazko morteroan aurrera eta atzera jaurtitzeko, agregatua modu uniformean banatu eta aire burbuilak kentzeko, erretxinaren azalera leuna eta distiratsua izan dadin.\nHarria leuntzeko prozesua: Harria leuntzea harria kontserbatzeko prozesu garrantzitsua da. Harri batzuk zuzenean leundu daitezke.\nLeuntzeko helburu nagusia harriaren gainazalaren distira handitzea da. Harria leuntzea, oro har, artezketa zakarraren → artezketa erdi-fina → artezketa fina → artezketa fina → leuntzeko prozeduraren arabera burutzen da eta artezketa zakarreko urrats batzuk alde batera utzi daitezke, batez ere jatorrizko harriaren gainazala jasan duen ala ez. aurretiazko tratamendua.\n① Artezketa lodia: Artezteko diskoa labana sakona hartzeko beharrezkoa da, artezketa eraginkortasuna handia da, artezketa eredua lodia da eta lurreko gainazala zakarra da. Batez ere aurreko prozesuan harriak utzitako zerra-palen markak eta harriaren leuntasuna kentzen ditu. Modelatze-gainazala lurrean dago;\n② Artezketa fin-fina: artezketa zakarraren arrastoak kendu lerro finago berriak eratzeko, harriaren gainazala leuna eta leuna izan dadin;\n③ Artezketa fina: artezketa finaren ondoren harriaren gainazalaren eredua, partikulak eta kolorea argi eta garbi erakutsi dira, gainazala fina eta leuna da eta distira ahula dago;\n④ Artezketa fina: zehaztasun artezketaren ondoren harriaren gainazala, begi hutseko arrastorik gabe. Azalera gero eta leunagoa da, eta distira 55 gradu edo gehiago izatera irits daiteke;\n⑤ Leunketa: erabili granitoa leuntzeko makina berezi bat harria artezteko 50. zenbakitik 3000.era bitarteko harria artezteko, lurra distiratsua eta leuna berria izan dadin. Leundutako harrizko gainazala ispilua bezain distiratsua da eta distira 85 gradu baino gehiago har dezake. Harri mota desberdinen arabera, leuntzeko prozesu desberdinak erabiltzen dira.\n1. Panel lauaren leuntze prozesua: egiaztatu materiala-kola konponketa-egiaztatu egoera hasi aurretik-goiko plaka-moztu-artezketa buru bakoitza abiarazi txandaka-leuntzeko egoera behatu-leundu parametroak-lehortu-argizaria egokitu, garbiketa -Inspekzioa-beheko taula-ontziak.\n2. Arku-panelaren artezketa eta leuntze prozesua: egiaztatu materialaren egoera-kola konponketa-eskuzko artezketa zakarra-ikuskapena-goiko taula-egiaztatu aurretik-artezketa zakarra-egiaztatu artezketa baldintza-artezketa fina-leuntzea-egiaztatu leuntzeko egoera-beheko taula.\n3. Forma bereziko lerroen artezketa eta leuntze prozesua: egiaztatu materialaren egoera - egiaztatu formaren forma egokia den ala ez - marraztu sestra lerroak txantiloi estandarraren arabera - bi muturretako artezketa zakarra - bi muturretatik artezketa zakarra ertain-fin artezketa-splicing-ur errota labana 400 # Desmuntatu-artezketa eta leundu-ikuskatu ondoren.


Baina ez al da isilduko ume madarikatu hori?\nLeihotik begira nago. Eguzki kabroi honek kixkaltzen jarri ditu bazterrak, eta hegohaize puta honekin lehertzen daukat burua. Leihoan nago, kaletik pasatzen den jende madarikatu guztiari begira, baina gaur ez dabil ia inor. Eta nire leihotik ez da ezer ikusten. Pareko etxe saila, etxe azpiko terrazak, aldamenean gurutzatzen diren kale hutsak. Aldian behin putakume bat karretera arin pasa nahian, espaloiko itzalaren bila.\nPareko etxeko leiho eta pertsianak itxita dauzkate, eguzki kabroi honek mailu batekin bezala jotzen duelako. Nire leihoa itzalean geratzen da, baina hala ere ezin da agoantatu, itotzen ari naiz: zabaltzen dut leihoa eta aire geldoa, arnasa hartzen uzten ez dizun bero nazkagarria, benenoa baina okerragoa. Itxi egiten dut berehala eta alkondararen beste botoi bat askatu behar dut baina eskuaz txilborra ikutzean konturatzen naiz lehentxeago askatu dudala azkena. Kaka zaharra.\nBero nazkagarri honekin ez dakit zer egin. Bazter batetik bestera noa, baina izerditu egiten naiz, zerria mataderoan bezala. Izerdi patsetan dauzkat besapeak, eta izter artea, eta bizkarra, eta behatzak. Sukaldera nator berriro. Frigorifikoa zabaltzen dut aire fresko pixka bat ateratzen ote den. Putzada motel bat, ezer gutxi. Botila ura hartu eta tragokada luzea eginda erdiraino hustutzen dut. Okerrago: laister izerdi gehiago botatzen hasiko naiz; erregadera bat ematen dut.\nOinak zapatiletatik kendu eta baldosa gainean jartzen ditut. Orain hobetoxeago, baina ez asko, eta laister berdin-berdin, oin azpiko baldosak ere lika, izerdiz bustita. Leihoan nago berriro. Emakume bat kruzatzen, puta zaharra, eta atzetik bi ume, arineketan. Kapazo bat daramate. Hondartzara joango dira. Jende guztia doa gaur hondartzara: txingurriak bezala eguzkitan kixkaltzera. Izorra daitezela nahi badute.\nEzin dut gehiago. Ostia. Prakak askatu eta lurrera erortzen uzten ditut. Oinetan bilduta geratu zaizkit; ez daukat gogorik ezta mugitzeko ere. Azkenean ateratzen ditut oinak eta osorik etzan behar nuen baldosetan. Kaka zaharra, hemen ere atun lataren olioa egon behar. Bazter guztietan zabaltzen da olio puta hau: alkondara sorbaldetaraino altxatu eta bizkar guztia geratu zait zoruaren kontra lirdingatuta, pega-pega eginda. Galtzontziloak ere beroa ematen dit eta kendu egiten dut. Orain hobeto, baina laister ipurdiko erretenetik izerdi tantoak nabaritzen ditut eta buelta ematen dut ahozpez geratzeko. Hanburgesa nazkagarri bat ematen dut baina aldrebes, hotzaren bila. Ezin posturarik bilatu, mina hartzen dut barrabiletan, ez alde batera ez bestera, eta tentetzen ari zait. Ostia!\nEserita geratzen naiz, lurrean. Ur gehiago nahi dut baina mugitu gabe ez naiz frigorifikora iristen, kaka. Galtzontziloa hartu eta kopetako izerdia sekatzen saiatzen naiz. Alferrik, galtzontzilo puta hau ere blai eginda dago. Berriro altxatu eta leihora noa. Bost ajola hor ikusten banaute. Ni nere etxean nago, puta guzti horiek igurtzi dezatela morkotxa atearen kontra, nahi badute.\nMetxeroa ere erdi tenteturik daukat, ez aurrera ez atzera, eta molestatu egiten du, beherako pixuarekin. Atsoa aldamenean banu sikira. Zakukada patata baino baldarrago dago baina; hankarteko arrakala nahikoa. Orain ere hor ibiliko da, besteren etxetan eskilarak fregatzen. «Etxean bestela ez da dirurik sartzen eta...» doala porkulo hartzera, eta mondongo bat sartzen badiote hobe.\nEskua eramaten dut katxarrora eta eragiten hasten naiz, baina zertarako, nekatu egiten naiz, kaka, eta gainera gauza horiek bestek egitekoak dira. Ederra izaten da gero, putetara joandakoan, hik gerrikoa askatu eta gainerakoa besteak egin dezala. Ostia! Baina hola ez, hola ez dago, ez dago.\nGaltzontziloa jantzi dut berriro eta leihora noa. Zabaldu egin dut eta muturreko bat bezala jotzen du aire beroak, ostia, muturreko pila aurpegiko bazter guztietan aire kabroi honek, baina hementxe egon nahi dut, izorratzen, jendeari begira, azaltzen ez den jende nazkagarri horiei begira.\nPareko terrazetako batean emakume bat atera da. Tunbona bat zabaldu eta gainean etzan da, bikiniz puta zerria. Eguzkitan puska batean egon eta berehala nazkatu da, eraman ezinda, eta berriro izkutatu da etxe barrenean, izorra hadi. Ezda harritzekoa. Ni ere berriz leihoa ixtekotan nago, ez dakit zergatik geratzen naizen hemen, ez dakit ze ostia ikusi nahi dudan ere, kalean inortxo ere ez dabilela.\nEtxe azpiko terrazan atera egin dira. Gizon kabroi hori atera da, besotan haur txikia duela, eta erdi dantzan hasi da, umeari txorakeriak egiteko. Subnormala. Gero andrea atera da eta sartzeko esan die, eguzki hori ez dela umearentzat ona. Hori iruditu zait esan diola, ez dakit. Nazkagarriak dira. Guztiz nazkagarriak dira, bere zoriontasun txiki horrekin, ezkonberriak, pixu xixtrin erosi berria eta umea ere ia jaio berria. Dena berria horientzat. Gazteak, ustelak, kaka beraientzat.\nGizonak umea andrearen besoetan utzi du eta muxueman die, aurrena umeari, gero andreari eta gero berriz ere umeari, tximukeria batzuk egiten dizkion bitartean. Dios, gustora botako nieke oraintxe bertan lorapoto bat, zelako nazka. Hasi naiz hartzen aurrean dudan potoa, jeranio ihartuena baina orduantxe zerbait esan dio gizonak, gero arte edohalako zeozer eta etxean sartu da, eta atzetik andrea umea besotan duela. Goragalea ematen didate bere poz kaxkarrarekin. Orain ere senartxoa lanera joango zen, putasemea; ondo ezagutzen ditut beren ohiturak, ez naiz alferrik beti leihoan egoten, zera.\nDena hutsik geratu da berriro eta eguzki kabroi honek lehen bezala jotzen du. Ezdago haize pittin bat ere, putz egiteko. Aire nazkagarri hau loditu egin dela ematen du,ez dakit odola nolamugitzen den ere. Besoetan nabaritzen dut, zainetan, bunbun-bun, lehertu beharrean.\nBere lekuan uzten dut lorapotoa. Begiratu eta txingurriak ikusten ditut. Horientzat ez dago berorik, nonbait. Zoro moduan mugitzen dira, batetik bestera, ihartutako jeranioen lur gainetik, gelditu gabe, madarikatuak. Lur azpian gehiago izango dira. Txingurritegi osoa akaso. Zer bila ote dabiltza txingurri zikinok. Zer nahi dute. Behatzetan hartu dut bat eta bi behatz mami artean zapaldu.Ezda ezer gelditu, mantxa beltz txiki bat, ezta odol arrastorik ere. Beste bat hartu, behatzetan mugitzen ikusi eta akabatu egin dut, eta beste bat, eta gero beste bat baina aspertu egiten naiz txingurri madarikatu horiekin ere. Leihoa ixten dut berriz ere. Zoruan etzaten naiz. Etor daitezela txingurriak, milaka, miloika, jan nazatela oso osorik, egin dezatela beren bengantza. Alferrik da. Ez dator bat ere. Leihoa zabalik nuenean sartutako euli puta horiek besterik ez. Airean hegan dabiltza, mareatuta bezala. Edonon gelditzen dira: sapaian, paretetan, kantoi batean, eta berriro abiatzen dira hegan. Ez dakite nora doazen. Leihorantz abiatzen dira eta kristaleren kontra jotzen dute. Pausoz pauso igotzen dute kristalean zehar; horiek ere askatasunaren bila? bost ajola neri. Ze tontoak diren, kanpora atera daitezkeela sinetsita, eta gu ere igual-igualak, kaka zaharra. Denak akabatuko nituzke, baina hemendik altxatu beharra ere.\nKomunera noa berriro. Dutxatu egin nahi dut. Bainera kantoian eseri eta hortxe geratzen naiz, eranzteko gogorik gabe. Kanila zabaldu eta ura txirripaka nola isurtzen den ikusten dut, zera bezala. Bainera barrenean ere beste zomorro bat ikusten dut. Ze zomorro klase ote dira bainerako horiek. Bazter guztietatik ageri dira. Eta zer ajola neri.\nAzkenean bai, erantzi eta baineran sartu naiz. Dutxaren zerari eragin eta txorrotaren azpian jartzen naiz. Fuuu, hotza. Oilo ipurdia besoetan. Orain bai, orain hobeto. Ez dut telefonorik hartuko, ez dut eskurik nekatzeko gogorik. Oinetara begiratzen dut eta zomorroak aldegin nahian ikusten ditut bainerako paretan gora. Izorrai! Behatzez zapaltzen ditut ahal ditudan guztiak, bainaseguru gehiago ere badabiltzala bazterretan izkutatuta, zerriak.\nItxi dut. Atera naiz eta toaila zikin batekin zerbait lehortu. Arropak gainean jarri orduko lehengo bero nazkagarri berbera sentitzen dut. Ez du ezertarako balio. Oinak zapatiletan erdi sartuta, tirriki-tarraka abiatzen naiz leihora berriz ere.\nAnimarik ez. Atso zarpailtsu bat ateratzen da orain pareko balkoi batera eta arropa bustiak zintzilik jartzen ditu. Nik ere jarri beharko nituzke, izerditan blai dauzkat eta. Eta hobe nere burua ere zintzilik jarriko banu, lepotik zintzilik eta akabo. Baina bero honekin mugitu ezinik hor egon beharra ere, ostia!\nEz dabil txori puta bat ere. Aireak gehiegi pixatzen die. Ez dakit non ezkutatu diren ere. Ezkutatu ez diren bakarrak, zomorroak. Bazter guztietatik ateratzen dira. Bere festa da hau. Ni ere zomorroa banintz, ostia. Lurrean arrastaka, ahotik lerdea dariola, beste zomorro lika zikin baten bila, eta biak nahasi, kaka plasta bakar batean batu.\nLeiho kanpoko bi horiek bezala. Bata bestearen gainean. Gu bezalakoxeak dira gero. Edogu haiek bezalakoak. Ez etorri neri txorakeriekin: igualigualak, ez maitasun ez ostiarik. Horiek hobeto moldatzen direla lagun bila, besterik ez. Nik ere aldamenean zera bat harrapatuko banu... Atsoa ez, zertarako, txilborrerainoko titiak ditu eta. Nik enbra gaztea behar dut, beheko terrazako hori bezalakoa, edo hori bera bestela; bai, horixe.\nPrakak erantzi ditut. Galtzontziloak ere bai. Idiarena egingo nuke, orain ere bai, bero bero nago eta, baina hobe zulo batekin. Zulo beltz eta busti batean. Koinak botila hartu eta trago luzea egiten dut. Prakak berriz ere jantzi egiten ditut eta galtzontziloak leihotik behera erortzen uzten ditut. Zuzen-zuzen doaz beheraino. Ez dago mugituko dituen haizerik.\nBotila eskuan hartuta komunera noa. Ispiluan begira nere buruari: zenbat egun bizarra kendu gabe? Eta ze ajola du, hola gehiago gustatzen omen zaie, ezta? Beste zurrutada bat egiten dut. Denak puta hutsak dira, makarra batek hankartetik kandela eder bat noiz sartuko zai. Eta gainerakoamemelokeriak, itxura hutsa. Zertxobait txukundu beharko nuke halere. Baina ezin hasiko naiz ile zikinok garbitzen. Aurpegia garbitu behintzat, eta potroak, ur eta jaboiez, zupatze baterako ere. Kolonia pixka bat gainera bota ere bai, ez dezala pentsa hemen fineziarik ez dugunik. Tira bada. Azken zurruta eta prest. Edozertarako pronto.\nEtxeko giltzak hartuko ditut. Banoa. Eskilaretan freskoago dago. Barrenean sartuta egotearen bentajak. Hementxe geratuko nintzateke orain eserita. Ez dabil inor. Baina nik orain ez dut freskotasunik behar. Behera noa. Ate parean nago. Tinbrea jo edo atea jo? Tinbrea.\nUmearen negarra aditu dut lehenbizi. Esnatu egin dut. Amaren ahotsa entzuten da gero, ixo, ixo. Pauso hotsak ateraino. Atea zabaltzen dit. Umea besotan du.\n«Zera, arropa zabaltzen ari nintzela, arropa bat erori zait zuen terrazara eta...»\nAurpegian lehen momentuan zuen kezka ezkutatu egin zaio. Konfidantzazko irribarrea egin du; besoan kulunkatzen duen umeagana zuzentzen du burua.\n«Bai, bueno, hartuko dizut, itxoin, aurrena haurra sehaskan utzi behar dut».\nZalantzan sumatzen dut. Ez daki sartzen utzi edo ez. Goitik behera begiratzen dit, disimuloz, eta «itxoin ezazu pixka batean» esaten dit. Ez dut bere esamina pasatu. Ez naiz bere gustokoa orduan,ezta?Orain ikusiko du,txurtena izter artean jartzen diodanean, zerri zikin horrek.\nSukalde aldera abiatu da, hortik terrazara ateratzeko. Sukaldeko atea erdi itxita utzi du, eta umea sehaskan nola uzten duen aditu dut sarreratik. Pertsiana zabaltzeko hotsa entzutean pasiloan barrena sartu naiz eta sukaldeko atearen aldamenean geratu. Berehalaxe aditzen dut sukaldean sartzen eta pertsiana berriro ixten. Freskura pixka bat izateko edukiko du itzalpean sukaldea.\nAte zirrikitutik begiratzen dut. Sehaskara makurtu da berriro eta ez nau ikusten. Umeari inozokeria batzuk egiten dizkio. Ama guztiak berdinak dira, hori nazka. Gero ikusten dut nola atzamar muturrekin helduta duen galtzontziloari begi txarrez begiratzen dion. Garbitu berria izatea esperoko zuen. Zirrikitutik erretiratzen naiz, badaezpada.\nSukaldeko atea zabaldu duenean ustekabe galanta hartu du. Notatzen zaio. Bere titi eder horiek, esnez betetako bularrak gora eta behera mugitu zaizkio nabarmenki. Ez ni ikustea espero, nonbait. Hitzik egin ezinik sumatzen dut momentu batez, pasiloan zergatik sartu naizen galdetu nahi eta ausartuko ez balitz bezala edo. Gero berriz hatz punttetan heldutako galtzontziloa altxatu du bularraren pareraino, poliki, eta ahots emez esan dit, ahotsak izua salatuko dion bildurrez: «Tori, zure...».\nEten txiki bat egin du, eta orduantxe aprobetxatu dut nik. Besoa luzatu eta eskua ate markoan jarri dut. «Nere zer?» galdetu diot, pelikuletan bezala irribarre eginez.\nEz du asmatu hitzik ahoskatzen. Galtzontziloa behatzetatik txintxilika geratu da, txotxongiloa bezala. Begietan erruki eske; nikemango diot honi merezi duena. Ezkerreko eskua markoan, besteaz kendu diot galtzontziloa eskutik, eta eskua oraindik ere aidean geratu zaio.\n«Nere zer?», galdetu diot berriro.\nAtea trabeska gurutzatzen duen besoari begiratzen dio. Ihes egin nahi du, zerri honek. Jai du horratik. Aurpegiaren paretik pasatzen diot galtzontziloa. «Gustatzen al zaizu?». Izu aurpegia jartzen du, eta neri barregura ematen dit. Gero eta izutuago, bere begi dizdiratsuetan malko arrasto bat sumatzen dut. Atzerantz begiratzen du. Terrazara? Sehaskara seguru asko.\n«Barrenekoak gehiago gustatzen zaizkizu, ezta?».\nAtzerantz mugitzekoa egiten du. Ezkerra markotikkendu etaazkareusten diot eskumuturretik, galtzontziloa mutur aurrean jartzen diodala. Ezagun du bildurrak akabatzen dagoela, ia ia kaka eginda. Ahoa zabaltzen du garrasi egiteko eta umeari begiratzen dio berriz ere. Esnatzeko bildurrez.\n«Oraintxe erakutsiko dizkizut nik». Galtzontziloa lurrera erortzen utzi dut eta bi besoekin heldu. Neregana hurbiltzen dut eta muxu ematen saiatzen naiz.\n«Utzi, utzi, utzi», ahapeka hasten da. Hortz artean hitz egiten du.\nEz du ezpainak harrapatzea lortzen. Burua etengabe jiratzen du. Garondotik heltzen diot, tximetatik. «Etorri nerekin». Logelara eraman nahi dut. Etxe hau nerea bezalakoa da. Ate bat zabaldu dut logela zelakoan baina kaka, hemen diferente banatu dituzte gelak. Hemen egongela bat jarri dute.\nZerri zikina askatu egin zait tirazo bat emanda eta sukaldera joan da arineketan. Zer egin nahiko du gajo honek. Atzetik joan naiz. Atea zabaldu eta hortxe ikusi dut, sehaskaren ondoan kizkurtuta, laban galanta eskuan.\n«Ez sartu, ez sartu, hau sartzea nahiezbaduzu». Histerika hutsa dago. Dardarka hitz egiten du eta kutxiloari eusten dion eskua ere dardar batean dauka. Poliki poliki hurbildu naiz.\n«Ez sartzeko», ahotsa altxatu du eta umea esnatu. Negarrez hasi da eta amak beregana begiratu. Hau ere ama izan. Momentu horretan aurreratu eta kutxiloa zeukan eskua heldu diot, kutxiloa kendu eta hantxe bertan bota dut, sukaldeko zoruan.\nKorrika baten altxatu da, atzamarka, «zerri nazkagarria» esaka. Holaxe gustatzen zaizkit neri, katemeak bezala. Azkazal zorrotzak ditu. Antzeman diot, masailetan eta bizkarrean.\nZartadako galantak emanda bota dut berriro ere lurrera, eta oraingoan ez diot altxatzen utzi. Neroni ere bere gainera joan naiz, salto batez. Burruka egiten dut gogotik. Ez ditu geldi eduki nahi eskuak eta hankak. Belaunak bere beso gainean jarri dizkiot eta zaplasteko mordo batematen diot, ea lasaitzen den. Nekatzen naizenean askatzen ditut prakak eta bere bata azpian hasten naiz haztaka.\nBuilaka hasten da, baina bere oihuak ez zaizkit ajola. Berotu egiten naute. Okerrena ume madarikatu hori ere negarrez arrantzaka ari dela.\nNegarrak ahaztu eta nere eginkizunean hasiko naiz.\n«Geldi, maitea, geldi, ikusiko ze goxo nerekin, ze ondo».\nNik ahoa zabaldu eta berak zalapartaka erantzun dena bat. Ez da erraz asteme txoro hau menderatzen. Ukabila itxita ematen diot, ea ixiltzen den. Oraingoan badirudi joan zaizkiola puska batean protestatzeko gogoak. Kuleroak tiraka hautsi eta kendu dizkiot. Bidea bilatu nahi dut eta kosta ahala kosta bilatuko dut.\nAstemeari ahitu zaizkio indarrak. Ez zaio kontra egiteko kemenik geratzen, negar zotinerako besterik ez. Begiondoa ubelduta eta ezpainetatik odola dariola ere ez dago lehen bezain polita.\n«Mugitu maitea, eragin zure ipurditxo horri».\nEz da mugitzen, ohol puska bat bezala geratu da, eta juxtu orain, ni faenan hasten ari naizela; hoztu egingo zait hola. Eta gero okerrena, ume zahar hori, ixildu nahi ez duela. Atzera-aurrera hasten naiz baina ezin gustora aritu. Emakume purtzil hau harria baino gogorrago, eta putaseme hori ixiltzen ez dela. Dios! Ezin lasaitu on bat hartu.\n«Esaion ixiltzeko, esaion ixiltzeko ume horri!».\nAma ez da mugitzen, ez du hitzik egiten.\n«Esaion ixiltzeko edo neronek ixileraziko dinat!».\nTontotuta bezala dago. Ez du erreakzionatzen, eta nere azpikaldeko sasoia ere auzoan honez gero. Halako emakume galanta eta ezer ez, alferrik galduta. Dena ume puta horren kulpa. Baina ez: zerri hori ixildu eta berriz hasiko naiz, berriz hasiko naiz eta oraingoan ondo, ondo baino hobeto.\nUme ostia hau. Nola hartzen da ume bat. Nola ostia egiten da ume zerri bat ixiltzeko. Almohada buru gainean, hortxe, izorrai, egin ezak orain garrasi. Egon hadi hor, zerri hori. Ezdu hotsik egiten parte txarreko ume honek. Hankak eta besoak mugitu besterik ez. Laister betirako ixilduta, betirako pakea emango du ume palapartatuak, betirako.\nZer da hau. Bizkarrean, mina, zuloa, emakumea altxatuta, nere ondoan, kutxiloa eskuan... eskua bizkarrera daramat, odolez bustitzen zait.\n«Puta zahar hori. Orain ikusiko dun».\nBeregana noa. Berak atzeraka egiten du, atzeraka, terrazaka pertsianaren kontra geratu arte. Eta ni ere hara. Kutxiloa altxatzen du berriro. Dardarka ari da. Eskua luzatzen dut. Ebakia egiten dit baina kutxiloa kendu egin diot, kendu. Eta odolustutzen ari naizela nabaritzen dut, baina hankartean kikika. Eta sartu egiten diot. Sartu barruraino. Eta berak ez du kontrako indarrik egiten. Eta helduta daukat, ondo helduta, eta barruraino sartuta. Lurrera erortzen gara,eta hortxe segitzen dut, nere azken indarrekin, eta badator, eta banoa...


Julio Galartaren lanak bildu eta erakusketa egin nahi dute Aramaion - Aramaio - Goiena.eus\nJulio Galartaren lanak bildu eta erakusketa egin nahi dute Aramaion\nJulen Iriondo 2019-08-01 10:43\nGalartaren lanekin egindako beste erakusketa bat.\nPintorearen Lagunen Elkartea haren lanen inbentarioa ari da egiten; 3.000 koadrotatik, 1.500 katalogatu dituzte.\nJulio Galarta Pintorearen Lagunak Elkarteak artistaren ekarpenaren inbentarioa egiteari ekin zion duela hiru urte, eta, egun, 1.500 koadro ditu katalogatuta. Baina jakin badakite oraindik asko falta zaizkiela jasotzeko: "Gure kalkuluen arabera, 3.000 lirateke Galartak margotutakoak".\nPintore arrasatearrak oso gustuko zituen Aramaioko bazterrak, eta koadro askotarako aitzakia izan zituen: "Horietako hainbat identifikatuta daude, baina badakigu jakin oraindik katalogatu ez diren asko etxe partikularretan geratzen direla". Horregatik eskatzen diete aramaioarrei Galartak margotutako koadroren bat ezagutzen badute adieraz diezaieten galartaelkartea@ gmail.com helbidera idatzita.\nKoadrook katalogatzearekin batera, erakusketa egin nahi dute Aramaion, aurtengo urrian: "Erakutsiko diren margolanen izendatzaile komuna Aramaio izango da: inguruak, baserriak, kaleak, eta abar". Aramaioko Udalaren laguntza du ekimenak.


Nor gara? – Educación-Hezkuntza\nBIZKAIAKO CGT-LKNko HEZKUNTZAKO SAIL SINDIKALA\nBizkaiko hezkuntza publikoko langile gutxi batzuk, CGT-LKNren eredu sindikalak erakarrita (batzuk bertan urtetako ibilbidea izanik), gure sektoreak LOMCE-Heziberrirekin, Jaurlaritzaren jarrera inposatzaileaeekin eta murrizketekin zein sindikatuen lausotasunarekin jasaten ari zen egoerari aurre egiteko 2011 urtean gure alorreko sail sindikala osatu eta 2013an legeztatu genuen.\nGure asmoa ohiko sindikatuen profesionalizaziotik, Lakuan burututako negoziazio handiustetatik eta hurbiltasun faltatik urruntzea, eta sindikalgintzak gure artean duen sinesgarritasun faltari buelta ematea zen; aldi berean gure sektorean berebiziko garrantzia duten gaiei errotik helduz: irakasleen aurkako indarkeria eta jazarpena, interino zein ordezkoen babesgabezia eta isilpeko zapalketa, prekarietatea, lan karga burokratikoaren handitzea, ikuskaritzak eta zenbait zuzendaritza taldeen gehiegikeriak, bullyingaren aurkako protokoloen eraginkortasun falta, ikasgeletan sumatzen den bizikidetza egoera larria, etabar.\nEta gure baliabide xumeekin, administrazioaren zein sindikatu handien aldetik gutxituak eta baztertuak, borroka horretan ibili izan gara. Oñati, Errekaldeberri, Beurko edo Arrigorriaga BHItan, batzuk aipatzearren, eta Hezkuntza Sailaren aurrean.\nCGT-LKN, SINDIKATU LIBERTARIOA\nCGT-LKN 1910ean Bartzelonan sortu zen CNT sindikatuaren oinordekoa da. Gerra Zibilaren eta diktadura faxistaren ondorengo urtetan CNTn gertatutako zatiketaren ondorioz 1989tik izena aldatzera behartutako alderdia hain zuzen. CGT-LKNk anarkismoaren printzipio filosofiko eta etikoetan oinarrituta, berezko praktika eta antolaketa sindikala garatzen du. Haren xedea hitz hauetan laburbiltzen da:“langileon askapena haien jardunaren ondorio izango da ala ez da izango”. Oinarrizko gure printzipioen artean antifaxismoa, feminismoa, antiautoritarismoa, internazionalismoa, arrazakeriaren eta homo/les/transfobiaren aurkakotasuna, antimilitarismoa, ekologismoa etabar daude.\nGure jarduera sindikalaren xede nagusiak hauek dira:\n-AUTOGESTIOA (parte hartzea) eta EKINTZA ZUZENA: langileek zuzenean, asanbladen bitartez, zuzendu eta garatu behar dituzte haien interesen defentsarako borrokak. Zentzu honetan sindikatuari dagozkion kontuak sindikatuko kideek asanblada irekietan eztabaidatu eta erabakitzen dituzte. Ordezkaritza eta koordinazio lanak , ahal den neurrian, txandaka eta guztion artean beteko dira eta asanbladen aurrean erantzun beharko dute. Hau dela eta sindikalismoa ogibide edo lanbide bihurtzearen kontra gaude, eta ahal izanez gero ez dugu liberaturik.\n-AUTONOMIA: langile elkarte eta sindikatuak bestelako elkarte, erakunde, alderdi politiko edo taldeengandik autonomoak izan behar dute eta ez dute haien antolaketan zein funtzionamenduan inoren esku sartzerik onartuko. Horren harira ez du diru laguntzarik jasotzen ez negoziorik bultzatzen.\n-ETIKA eta GARDENTASUNA, funtzionamenduan, eskuratzen diren baliabideen kudeaketan (ordu sindikalak, liberazioak, diru laguntzak, kuotak…), negoziazio guztietan, beste erakunde eta taldeekiko harremanetan, , eskura ditugun informazioetan.\n-FEDERALISMOA: langile elkarteak haien artean batu egiten dira, askatasunean eta berdintasunean, borondatezko akordio askeen bitartez, federakundeak osatuz, baina beti ere bakoitzak bere autonomia mantenduz. CGT estatu mailako sindikatuak batzen ditu eta nazioarteko hainbat sindikatuekin elkarlanean dabil..\n-INTERNAZIONALISMOA: herrien eta nazioen izaera eta eskubideak aitortu arren hoietan diren zapaldutako taldeen eta langilegoaren nazioarteko eta mugaz gaindiko anaitasuna eta elkartasuna sustatzen dugu.\n-BERTAKO FEDERAZIOAK: hiri edo herri bateko sindikatu guztiak batzen dituen elkartea. Hauek aldiz ESKUALDE (Bizkaia) edo HERRIALDE (Euskal Herria) mailako federazioetan batzen dira.\n-SEKTOREKO SINDIKATUA edo SAIL SINDIKALA: jarduera, sektore edo tamaina handiko enpresa berean lan egiten duten langileak batzen dituen elkartea, adibidez: hezkuntza, UPV-EHUn, metala, garraioak, Euskotren, etab.\nCGT-ren HISTORIA LABURRA\n1868an Guiuseppe Fanelli anarkistak, Mijail Bakunin-en eskariz, espainiar estatura bidaiatu zuen bertako langile elkarteei Langileen Nazioarteko Elkarteari atxikitako sekzio bat antolatzen laguntzera eta bidebatez ideia anarkistak zabaltzera.\n1870ean espainiar estatuko langile elkarteek, bat eginda, LNEri atxikitako FRE- Espainiar Eskualdeko Federakundea– sortu zuten. Nazioarteko elkartean anarkisten eta marxisten arteko zatiketa gertatu zenean, estatuan gehiengoa osatzen zuten elkarte anarkistek, 1871an, FTRE- Espainiar Eskualdeko Langileen Federakundea– sindikatu libertarioa osatu zuten. Elkartea berehala legez kanpo jarri zuten eta garaiko anarkista guztiak bezela gogor jazarria izan zen.\n1910ean Catalunyako langile elkarte anarkisten bultzadari esker berriro sortu zen estatu mailako elkarte anarkisten federakunde berri bat: CNT –Lanaren Konfederakunde Nazionala-. Urte gutxitan estatuko eta Europa mailako sindikatu nagusienetako bat bihurtu zen eta 1936eko estatu kolpearen aurkako borrokan, Espainiako Guda Zibilean zein diktadura frankistaren aurkako borrokan berebiziko garrantzia izan zuen.\n1979an CNTren barruan zatiketa bat gertatu zen sektore berritzaile eta historikoa delakoen artean. Sektore historikoak izena bereganatzeko ahaleginetan epaitegietara jo zuen eta ondorioz 1989ko apirilean alderdi berritzaileak izen berri bat hartu zuen: CGT-LKN – Lanaren Konfederakunde Nagusia-. Egun CGT estatu mailako 3. indar sindikala da eta harro aitortzen jarraitzen du bere jatorrian dagoen ondare historikoa.


Astelehenean hasiko dira hondakinen batzeko materiala banatzen - Eskoriatza - Goiena.eus\nAstelehenean hasiko dira hondakinen batzeko materiala banatzen\nMirian Biteri 2013-10-24 13:11\nDena gertu dute Eskoriatzan hondakinak jasotzeko materiala banatzen hasteko. Astelehenean eta martitzenean herritarren txanda izango da, eta eguaztenean, herriko iparraldeko 23 komertzioena. Bestalde, zintzilikarioak ere hasi dira jartzen udal brigadako langileak.\nEsan bezala, astelehenean hasiko dira materiala banatzen. Neurri ezberdinetako hiru ontzi emango dizkiete herritarrei: papera eta kartoiendako ontzi urdina, errefusarentzako grisa eta hondakin organikoarendako marroia. Horrez gain, sistemari buruzko gida, hiztegia eta egutegia emango zaizkie. Zabor organikoa botatzeko edukiontzietarako giltza ere jasoko dute; etxebizitza bakoitzeko bana.\nAstelehena eta martitzena bitartean, Intxaurtxueta eta San Pedro auzoetan eta Gaztañadui kaleko 27. eta 29. atarteetan bizi diren eskoriatzarrek Ibarraundi museoko lehenengo solairura joan behar dute materiala jasotzera; denera, 601 etxebizitzari eragiten dio probak. Hondakinen informazio zerbitzuan lanean dabiltzanek esan digute ez dela hitzordurik eskatu behar; agertzearekin nahikoa dela. Dena dela, ilarak saiheste aldera, gomendatu dute, ahal dela, 13:00etan edo 17:30etik aurrera ez joatea. Honako ordutegian jaso ahal dira: astelehenean, 11:00etatik 14:00etara eta 15:00etatik 19:00etara; martitzenean, 10:00etan hasiko dira banaketarekin.\nNortasun agiria baino ez dute aurkeztu behar izango, eta harremanetarako telefonoa ere eskatuko diete. Norbait ezin bada bi egun horietan Ibarraundira joan, beste lagun bat bidal dezake, bere nortasun agiria eta telefono zenbakia aurkeztuta; eta telefonoz ere dei dezakete, 943 71 54 53 zenbakira.\nKomertzioendako materiala beharren araberakoa\nEguaztenean, hilak 30, ostera, komertzioei emango diete dagokien materiala; denera, 23 komertziori. Horiekin batzarrak egin dira aurretik, eta bakoitzaren beharrak kontuan izan dira ontzi bat edo beste izateko.\nBi aste zintzilikarioak eta edukiontzi marroiak jartzeko\nBestalde, dagoeneko hasi dira horiek jasotzeko zintzilikarioak jartzen. Udal brigadako langileak astelehenean hasi ziren gertaketa lanekin, eta denera, bi aste dituzte zintzilikario guztiak eta edukiontzi marroiak herritarrekin adostutako bilketa puntuetan jartzeko. Azaroaren 4rako dena gertu behar dute izan, proba pilotua jarriko dute eta martxan egun horretan.


sasoibide+: Urzulo iturburua, Montzon koba – Sasoibide\nGernika pasealekuan ateratzen den bide zidorretik San Baleriorantz abiatu gara. Zuhaitz artean, naturan murgilduta, gustura, asfaltora irten arte.\nSan Balerio parkean zehar, urzulo iturburura abiatu gara. Errekatxoaren zarata, txorien kantua… naturak bere edertasunean paseo polita eskeini digu. Lursail hau, auzoko ermitari lotua, kofradiarena zen. Garai batean mahastiak izan ziren bertan, eta ateratako ardo goxoa banatzen zen San Balerio egunean. Lursaila udalak erosi zuen 2014. urtean. Harrezkero, lan batzuk egin dira bertako basoa errekuperatzeko. (arrasate.eus)\nSan Balerio parkean zehar\nMontzongo koba ingurua\nMontzongo kobara hurbildu bai, baina, sarrera lokaztuta eta, hurrengo baterako utzi dugu. «Besaide talde espeologikoak deskubritu zuen Montzon koban filtratzen diren urak beheko errekatxora (Meatzerreka) doazela.» (eskola agenda 2020-2021 Arrasate)\nAurreko astean Arrasaten iturrien bila ibili ginela eta, hor non aurkitzen dugun beste iturri bat. Ea zer marka duen begira-begira!! Eta, Barrena ondotik pasatzean, bertako zubitxoaz ohartu gara! Belarrez estalia, ezkutuan, baina garai bateko sarrera hortik izango zela ondorioztatu dugu. Argi-argi ibiliz gero, zenbat aurkikuntza!!\nPrev Arrasateko iturrien bila


Unibertsoaren jaiotza ezagutzetik gero eta hurbilago • ZUZEU\nSupernoba baten irudia. CC-by:NASA\nUnibertsoaren jaiotza ezagutzetik gero eta hurbilago gaude… Izar masibo bezala ezagutzen dira geure Eguzkiaren masa, gutxienez, zortzi aldiz gainditzen dituzten izarrak. Hauek, hil-hurren daudenean, eztanda ikaragarri batekin bukatzen dute beraien bizitza; Supernoba deitzen zaio leherketa nabar horri eta, horrelako bi aurkitu ditu Kaliforniako Unibertsitateko Jeff Cooke astronomoaren taldeak. Ez edozelakoak gainera: Historian aurkitutako bi supernoba zaharrenak dira, 11.000 milioi urterekin.Unibertsoaren tamaina ikaragarria dela eta, milaka urteren atzerapenarekin jasotzen dugu izar askoren argia. Aurkitu berri dituzten supernoba hauek duela milaka eta milaka mende desagertu ziren baina, orain, 2009. urtean, hurbiltzen gaituzte kosmosaren sorreraren ezagutzara. “Unibertsoa jaio eta gutxira sortutako izarrak gaude ikusten”, esan du Cooke doktoreak, aurkikuntzak merezi duen garrantzia emanez.\nTeknika berria erabili du Kaliforniako lan taldeak eta, honi esker, hilzorian dauden izar gehiago aurkitu ahal izango dituzte aurrerantzean. “Galaxien eta Lurraren moduko planeten eraketaz gehiago jakiteko balioko digu teknika berritzaile honek”, ziurtatzen dute astronomoek, gaur, Nature aldizkariak argitaratu duen artikuluan.\nGaurko artikuluan adierazten duten bezala 11.000 milioi urte dituzte bi supernoba hauek; orain arte aurkitutako zaharrenak 6.000 milioi urte baino ez zituzten, erdia ia ia. Datu honi gehitu behar zaio Unibertsoak 13.700 milioi urte dituela, alegia, bere lehen urratsak ezagutzen ari garela.\nLan neketsu bezain emankorra\nGogorra eta luzea da astronomoen lana eta, Cooke doktorearen teknikak nekezak ere bai. Hala ere, emankorrak direnik ezin ukatu: Iaz, 11.400 milioi urte zituzten galaxiak aurkitu zituen.\nKaliforniako astronomoak, Eguzkiaren masa 50 -100 aldiz gainditzen dituzten izarrak estudiatzen ditu. Hil aurretik egozten duten argiak laguntzen dio supernobak aurkitzen. Garai desberdinetako toki bereko argazkiak konparatzen egiten du behar doktoreak: argi distira txikiena ere supernoba berri bat izan daiteke.\nHonela, Cooke-k, urte osoko argazkiak aurreko urteetakoekin konparatzen eman ditu azken hilabeteak: “Argazki guztiak horma-irudi handi batean batzen badituzu, Unibertsoko argirik ahulena ere ikus dezakezu; argazki kamara bateko obturadorea ordu luzez zabalik utziko bazenu bezala”. Hawaiin dauden Keck teleskopioa eta teleskopio franko-kanadarraren irudiekin egin dute lan astronomoek.\n* 2009-7-09 argitaratua\nJeff Cooke, Kaliforniako Unibertsitatea, Supernoba


Printzipioen adierazpena - EHESE / ASNPV\nKrisi honek gure sektorearen gabeziez jabetzeko balio izan digu, gizartearen eta agintarien aurrean dugun ikuspen eskasa edo hutsaren berri emateko. Hori dela eta, gure sektoreari balioa eman behar diogula uste dugu, eta hainbat lan-ildo eta -talde sortzen ari gara, elkartea eta haren xedea ezagutarazteko. Beharrezko agintariekin lan-mahai bat sortu behar dela uste dugu, epe labur eta ertainean ezarritako helburuak lortu ahal izateko. Hauek dira helburuak:\nOstalaritzarekiko sektore “beregain” gisa onartua izatea eta EHAAn berezko espazioa eta jarduera ekonomikoen sailkapena eskatzea.\nEzkontza -sektorearen barruan ostalari asko daude, eta horiek ere ordezkatu nahi ditugu. Horietako batzuk eztei-sektorean bakarrik aritzen dira, eta gobernuak ostalaritza-sektoreari ematen dizkion laguntzetatik kanpo geratu dira. Bestalde, ostalaritzakoak ez diren enpresa eta profesional asko daude; ezkontza-finkak, wedding planner-ak, argazkilariak, bideografoak, dj, makillatzaileak… ezkontzak besterik ez dituzte egiten, eta ez dute inolako laguntzarik jaso, pandemia agertu zenetik ezer edo oso gutxi landu baitute. Gure ekitaldiek ostalaritzakoak ez bezalako ezaugarriak dituzte, eta tratu eta neurri desberdinak eskatzen dituzte. Bakoitzak besteetatik oso bereizitako jarduera bat egiten du, bai jardueraren muinean bertan. Ostalaritzako establezimenduetan ez dago sartzen eta ateratzen denaren kontrolik, baina gure ekitaldietan familia bereko eta ingurune bereko pertsonak dira, eta zehatz-mehatz dakigu nor sartuko den.\nEusko Jaurlaritzari ezkontza-sektorerako itzuli beharrik gabeko laguntzak eta diru-laguntzak eskatzea, ostalaritzari emandakoen antzekoak.\nGure sektorea ezin da urtebetez geldirik egon. Guztion biziraupena ziurtatuko duten erabakiak hartu behar dira, eta, erabaki horien artean, ezinbestekontzat jotzen dugu gure enpresa eta profesionalek gaur egun duten egoera larria arintzeko neurri ekonomikoak hartzea. Horregatik, sektoreari zuzeneko laguntzak eskatuko ditugu eta autonomoak zeharkako laguntza guztietan sartzea.\nAgintariei neurri batzuk proposatzea gure ekitaldiek murrizketa gutxiago izan ditzaten, seguruagoak izan daitezen eta, ondorioz, gure bezeroek konfiantza handiagoa izan dezaten eta lan gehiago egin ahal izan dezagun. Hona hemen neurri batzuk:\nBaimendutako enpresa batek gunea desinfektatzea ekitaldi bakoitzaren aurreko eta ondorengo egunetan.\nGonbidatuen zerrenda. Gizarte-ekitaldi mota horretan, trazabilitatea profesionalen kontrolpean dago; izan ere, kolektibo desberdinetatik, ekitaldi horietara joaten direnen datuak biltzeko neurriak hartzen ari dira. Betiere, datuak babesteko legea kontuan hartuta.\nPCR azkarrak ekitaldia baino 30 minutu lehenago, langile kualifikatuek eginak.\nTenperatura-kontrola eta eskuak garbitu eta desinfektatzea espazioetan sartzean\nGonbidatu batek erabiltzen dituen bakoitzean, komunak, heldulekuak eta sakagailuak garbitu eta desinfektatzea.\nAire-araztegiak jartzea eta Winix Zero covid-a kentzea, barrualdeetarako.\nOinetako koktelak eta dantza-pistak egiteko plan estrategikoa aurkeztea.\nEzkotza -sektorearen barruan ezkontza-espazioak bereiztea. Eztei-espazio bakoitzak bere ezaugarriak ditu eta zeremoniak, koktelak, banketeak eta kanpoko nahiz barruko dantzak bereizi behar dira.\nEuskadiko Autonomoen Elkartean sartzeko aukera baloratzea. Elkarte hori, era berean, Autonomoen Elkarte Nazionalarekin lotuta dago, eta uste dugu bultzada eta laguntza handia izan ditzakegula. Gurearen antzeko elkarteekin lankidetzan aritzeko aukera ere lantzen ari gara.\nBadakigu lan asko dugula aurretik, hauek dira bazkide sortzaileek lehentasunezkotzat jo ditugun helburuak, badakigu aldarrikatu baino askoz gehiago dagoela. Horregatik, ontzira igotzeko gonbita egiten dizugu.


"Oso lasterketa gogorra izan da Marathon Des Sables, maila psikologikoan zein fisikoan asko eskatu du" - Xabi Zalbide - Aiaraldea.eus\n"Oso lasterketa gogorra izan da Marathon Des Sables, maila psikologikoan zein fisikoan asko eskatu du"\nXabi Zalbide 2014-05-15 10:16 Kirola\nCARLOS GUTIERREZ (Artziniega 1961) duela gutxi itzuli da Marokotik, Marathon des Sables lasterketa hirugarren aldiz amaitu ondoren. Askoren ustez munduko lasterketarik gogorrenetako bat da, eta aurten gainera ohi baino bero latzagoa izan dute lagun. Basamortuan izandako esperientziaz, bere kirol ibilbideaz eta mendian egiten diren “astakeriez” aritu gara hizketan kafe bat hartu bitartean.\nNola doa errekuperazioa, galdutako kiloak hartu dituzu berriz?\nBai, baten bat hartu dut. Ouarzazatera heldu nintzenean, azken etapan, hasieran baino 10 kilo gutxiago nituen. Egun horretan bertan 3 kilotxo hartu nituen eta orain lehen nengoen pisu daukat. Lehenengo kiloak oso arin berreskuratzen dira. Joan nintzenean 65 kilo inguru pisatzen nituen eta orain gutxi gorabehera horretan nago.\nDagoeneko Marathon des Sables-eko 3 ediziotan parte hartu duzu. Aurtengoaz zer esango zenuke?\nEdizio berezia izan da, apur bat ezberdina. 2011, 2012 eta 2014koak egin ditut eta beharbada aurrekoa galdu izanagatik sentsazioak ahaztuta neuzkan neurri batean. Oso lasterketa gogorra izan da, maila psikologikoan zein fisikoan asko eskatu du, batez ere tenperaturak oso muturrekoak izan direlako. 47 graduko batez besteko tenperaturak izan ditugu, eta 50 gradutik gorako maximoak.\nJende askok lasterketa utzi behar izan du; antolakuntzak denbora-mugekin malgutasunez jokatu izan ez balu, 400 pertsona baino gehiago kanpoan geratuko ziren, guztira 1000 parte-hartzaile izan gara, atera kontuak beraz.\nAurten zure lagun Fernando Novalesekin joan zara probara. Zer moduz bikote-bizitza?\nOso ondo. Fernando, lagun handia izateaz gain, oso pertsona positiboa da, benetan erraza da berarekin korrika egitea, beti duelako irribarrea ahoan eta beti dagoelako laguntzeko prest. Niretzat atsegin handia izan da harekin korrika egitea. Berarentzat beharbada ez hainbeste, zeren nik badut berezitasun bat, eta da lasterketan orduak eta orduak ematen ditugun arren, nik ez dudala berbarik egiten, oso zentratuta noa, monosilaboekin erantzuten dut. Fernandok beti du hitz atsegin bat lagunentzat.\nNola moldatu zara gainontzeko korrikalariekin? Nolakoa da basamortuko elkarbizitza? Pentsa ezazu. Gainera aurten haima guztiz maskulinoa izan da… han barruan zaudela konparatzeko ez daukazunez ez dirudi hain usain txarra dagoenik, baina oso usain txarra dago.\nEta zaratei buruz zer esan; aurten Alemaniako mutil bat egon da gurekin eta gustua ematen zuen bera lotan ikusteak, berak baino ez zuelako lorik egiten! Gainera mutila tronpeta-jolea zen (hau benetan diot) eta solo ikaragarriak eskaintzen zizkigun, kar kar kar.\nHizkuntzen kontuan ez ei zara oso trebea, moldatu zara?\nTira, Ingelesa ikasi nuen lanbide-heziketan eta zerbait gogoratzen dut, baina bai, ez naiz asko moldatzen. Dena dela korrikalarien artean erraza da elkar ulertzea. Eta bestela beti dago mimikaz baliatzea, adibidez zure beharrizan fisiologikoak egiteko, imajina ezazu… kar kar kar. Marathon des Sables-en dena egiten da frantsesez eta ingelesez eta beti dago norbait jarraibideak eta azalpenak ulertzen laguntzen dizuna.\nGaiaz aldatuta, zu nahiko heldua zinela hasi zinen mendi-lasterketen mundu honetan, nolatan bada?\nNi futboletik nator. Zortzi urtez aritu nintzen futbol federatuan, baina beti aritu izan naiz kiroletan. Gaztetan, adibidez, krosean aritzen nintzen; eta gero hasi nintzen futbolean. Eta praktikatu izan dudan beste kirol bat borroka-arteak dira (karatea, taewkondoa, boxeoa…), jende askok ez dakien arren.\nKorrika egitearena apur bat kasualitatez hasi zen: Artziniegako futbol-taldean jokatzeko aukera eman zidatenean, lehenengo korrikaldian ez nuen nire burua ezagutu. Beraz, korrika egiten hasi nintzen, futbola egitearekin batera, eta futbola utzi nuenean korrika egiten segitu nuen. Eta ordutik aurrera gero eta gehiago: mundu honetan sartzen zoaz, probaren batean hartzen duzu parte, jendea ezagutzen duzu… nik Zallako Ubietamendi taldeko jendea ezagutzeko zortea izan nuen, eta haiek animatu ninduten mendi-lasterketetan parte hartzera, eta gaur arte.\nZuk barrutik bizi izan duzu mendi-lasterketen booma eta baduzu perspektiba zabala, zer gertatzen ari da, zoratu al gara?\nNik gogoan dut Avilan egin nuen 50 km-ko lehenengo lasterketa, duela urte batzuk dagoeneko, eta orduan distantzia hori ikaragarria zen. Ondoren, mendi-lasterketen boom bat egon da eta uste dut ahalik eta zailena egiteko asmoa dagoela, gizakiaren mugetatik gertu dauden distantziekin. Horren ondorioz geroz eta lasterketa gehiago dago, eta baliteke egutegia apur bat saturatuta egotea.\nNik uste dut jatorrira itzuli behar izango dela, lasterketa laburragoetara, eta denboran ere tartekatuagoak, jendeak benetan gozatu ahal izan ditzan. Egutegia berrantolatu behar da, lehen adibidez planteatzen zenuen euskal kopako egutegia egitea eta herrialde bakoitzean proba bat egiten zenuen, eta gero besteren bat hemendik hurbil, edo beste bat Madrilen, askoz gehiagorik ez. Gaur egun ordea ehunka lasterketa dago, eta uste dut hori antolatu beharra dagoela. Gozatu nahi baldin baduzu, ezin duzu hainbeste probatan parte hartu.\nUste duzu beraz gehiegi lehiatzen dela?\nKontua da ea zenbat kilometroko lasterketez ari garen? Iaz ez nintzen Sablesera joan eta gure inguruko ultratrailetan hartu nuen parte: Zallako Bira egin nuen entrenamendu modura, Soplaoko 120 kilometroak, Leitzako EH Mendi Erronak, Ehun Milak… azkenean kilometroak batzen dituzu eta esaten duzu: “ai ama”. Uste dut gai hau agian birplanteatu beharko genukeela eta ikuspegia apur bat aldatu.\nDatorren urterako zein asmo duzu, MDS berriz egingo duzu ala ahalegin ekonomiko handiegia da beste urte baterako? Egia da ekonomikoki ahalegin handia dela. Nik zortea izan dut urte guzti-guztietan babesleak izan ditudalako, eta hori ez da erraza atleta ezezagun eta xume batentzat, zeren nik ez dut marka handirik egiten, baina badut probak amaitzeko konpromiso sendoa.\nDatorren urtera begira alde batetik gustatuko litzaidake MDS berriz egitea, baina ez dut egingo. Badut buruan Lau Basamortuak izeneko proba bat, zeinean lau lasterketa egiten diren, bat Saharan, beste bat Gobin, beste bat Atacaman eta azkena Antartidan, baina hori egin ahal izateko enpresa baten laguntza beharrezkoa izango da, 20.000 euroko aurrekontua behar delako.\nBadira oso erakargarria egiten zaizkidan beste lasterketa batzuk, adibidez Himalaiako 100 milak, baina horrek ere ahalegin ekonomikoa handia ekarriko luke, material asko erosi beharko nukeelako, alturan entrenatu… proiektuak badaude, baina aurrea ez badoaz bertoko probetan parte hartuko dut, hemen ere oso lasterketa ederrak daudelako.\n53 urte dituzu. Nola ikusten zara hemendik 10 urtera? Oraindik korrika?\nBai, korrika egiten ikusten dut nire burua, belaunek kontrakoa esan arte behintzat. Urterik urtera zailagoa da mailari eustea, baina mendiak asfaltoaren aldean duen abantaila da luzaroago uzten dizula jardueraz disfrutatzen. Aurten adibidez 72 urteko gizon batek egin du Marathon des Sables. Beraz, dituzun mugak aintzat hartuta, mendiak gozatzen jarraitzen uzten dizu. Nik maila fisikoan zortea izan dut eta lesioek errespetatu egin naute, eta hori oinarrizkoa da.


Konponbidearen talaia - Hauteskundeak\nHauteskundeak, 216 hitz\nHurrengo Eusko Jaurlaritza osatzeko konbinazio posibleak ugari dira, baina gutxik dute behar besteko probabilitatea gertatzeko. Gobernu formulari dagokionez, bi aukera aurreikusten dira: koalizio gobernua, edo kolore bakarreko gobernua gutxiengoan. Hauteskundeak irabazteak berebiziko garrantzia izango du lehendakaria aukeratzeko eta gobernu aliantzak zehazteko orduan, baina, 2009an gertatu zen antzera, baliteke ez izatea erabakigarria. Azken bi hauteskundeetako emaitzak kontuan harturik, bietako batek, edo EAJk edo EH Bilduk irabaziko ditu hauteskundeak. A priori, EAJk izango ditu emaitza hobeak, pendulu efektua eta boto baliagarriaren eragina (EH Bilduk gobernatzea nahi ez dutenena) alde dituelako. Baina boto guztiak kontatu arte ezin da jakin. Halaber, kontuan hartu behar da boto kopuruak eta aulki kopuruak ez direla guztiz proportzionalak. EAJk, irabazten badu, lehendakaritza eskuratuko du, politikoki ezinezkoa baita EH Bildu eta PSE elkartzea EAJ baztertzeko. Baina EH Bilduk irabazten badu, posible da EAJ eta PSE elkartzea gobernua eskuratzeko.\nMatematikoki batuketa batek gehiengo osoa emango du: EAJ gehi EH Bildu. Probable da abertzaleen arteko gobernu bat? Lizarra-Garaziko aurrekariak erakusten du gobernu akordio haren atzean apustu estrategiko zabalago bat zegoela. Gaur-gaurkoz horrelako akordio estrategikorik ez dago. Hori gabe ez da oso probablea abertzaleak ados jartzea gobernua osatzeko. EAJk irabaziz gero, errazagoa da PSErekin akordioren bat egitea, hark nola edo hala gobernutik basamortura joatea saihestu nahi duelako. EH Bilduk irabaziz gero, abertzaleen arteko akordioak probabilitate gehiago izango luke.\nHauteskundeak, 126 hitz\nHauteskunde inkesta guztiak erlatibizatu behar dira. Modurik hoberena, agian, inkesten aurreikuspenak eta benetako emaitzak alderatzea da. Euskobarometroaren kasuan, nabarmena da aldea, 2009ko Eusko Legebiltzarrerako hauteskundeei buruz 2008ko azaroan egindako aurreikuspenak emaitzekin alderatuz gero. EAJk 4,5 puntu gehiago lortu zituen Euskobarometroak emandakoak baino, PSE-EEk 0,3 puntu gutxiago, PPk 2 puntu gutxiago, Aralarrek 3 puntu gehiago (aurreikusitakoaren bikoitza), EAk 0,3 gutxiago, EBk 1,5 gutxiago eta UPDk 0,15 gehiago. 2011ko azaroan egindako inkestaren datuak, beraz, orientazio gisa hartu behar dira. Dena den, bi ondorio atera daitezke. Batetik, lehen indarra izateko lehia bizia iragartzen da EAJ eta Amaiurren gisako koalizio baten artean. Bestetik, PSEk eta PPk —biek— beheranzko joera argia dute. Azaroaren 20an lortutakotik behera ere. Gainera, badirudi azarotik hona areagotu egin direla bi alderdi hauek euskal gizartearekin sintonizatzeko dituzten arazoak. PSE-PP ituna erabat jokoz kanpo dago.\nAnalisiak, Hauteskundeak, 293 hitz\nAldaketa gidatzeko zilegitasuna aldarrikatu du Patxi Lopezek, emaitzak jakin ondoren. Halaber, lehendakari izateko hautagaitza aurkezteko asmoa agertu du. Matematiken arabera, posible da. Baina politikan bat gehi bat ez dira beti bi izaten. Hasteko, Patxi Lopezek zilegitasun arazo handi bat du: gehiengo osoa eskura du ezker abertzalearen legez kanporatzeari esker. Hori gabe ez zuen lortuko 38 boto biltzera iristea. Alderdi sozialistaren ikuspuntutik, horrek ez luke arazo izan behar, baina bada zilegitasun arazoa, Eusko Legebiltzarraren beste erdiak ez duelako ontzat jotzen legez kanporatzea. Beti gogoratu ahal izango diote jatorrizko bekatua. Baina Patxi Lopezen zilegitasun arazoak ez dira hor amaitzen. Aldaketaren oinarria dago auzitan: badago aldaketarik PP eta UPDren sostenguan oinarrituta? Badu sinesgarritasunik holako zumeekin osatutako aldaketarik? Azken batean, egin nahi denaren eta egin ahal denaren artean tarte handiegia dago asmoa bidezko bihurtzeko.\nEusko Legebiltzarraren osaera kontuan hartuz, PSE-EEk oso zail du gutxiengoan gobernatzea, bi espazio kontrajarriren artean, tarteko biderik gabe. Ezker Batuak bestelako emaitzak izan balitu, erdibideko sostengu bat bilatu ahal izango zuen, baina legebiltzarkide bakar batekin ez dio balio. Ezinezkoa du Patxi Lopezek esatea «denon gobernua» osatu nahi duela hauteskundeak irabazi dituen alderdia oposiziora bidaltzen badu. Asmo bateraezinak dira.\nHauteskundeen aurretik eta ondoren Patxi Lopezek berak eta eta beste zenbait buruzagi sozialistak --atzo, adibidez, Jose Blancok eta Jose Antonio Pastorrek-- azaldutakoaren arabera, lehendakaritzara iristeko ametsari eutsiko diotela dirudi. Baina badakite ezinezko misio bihurtu daitekeela. Sisiforen mitoaren antzera, harria mendian gora eraman, berriz erortzeko eta berriro hutsetik hasteko. Ametsa, azkenean, amesgaizto bilaka daiteke.\nEz bakarrik alderdi sozialistarentzat. Baita EAJrentzat ere bilaka daiteke amesgaizto egoera berria, azkenean, Artur Mas eta CiUren antzera, lehendakaritza eta gobernutik kanpo gelditzen bada. Nola saia daiteke ekiditen egoera hori? Zer jar dezake isileko negoziazioetan mahai gainean lehendakaritzari eusteko? Bigarren bozaldia bulegoetan jokatuko da, baina zail du EAJk, PSEren ametsa obsesioa ere delako.


Chori erresiñoula, hots, emak enekin;\nMaitiaren borthala biak algarrekin:\nDeklara izok gero, botz eztibatekin,\nHaren adichkidebat badela hirekin.\nHeltü ginenian maitiaren borthala\nHorak hasi zeizkün tchanphaz berhala.\nNi ere joan nintzan bertan gordatzera.\nErresiñoula igain haritch batetara,\n“Nour dabila hor gainti! Nounko zirade zü?”\n“Etchondorik eztizüt, pharka izadazü,\negarri gaichtobatek heben gabilzazü:\nÜthürri hounbat, othoi, erakats'zadazü”\n“Egarr' izanagatik ezta miraküllü\nigaran egünian berochko egin dü;\nüthürri hounik, heben, batere eztüzü,\nzük galdatzen düzüna goure behar dügü.”


El Día, 1930-07-26 | Politika | El Día, 1930-08-07\nEl Día, 1930-08-02\nEuzko jaia Deun Laurentzi'n.— Bai genekian gure deiari erantzungo ziela emen inguruko abertzaliak (jakiña aspaldian egarri zeuden da). Artu degu Soraluzetarren idazkia: bertan diote igandian etorriko dirala ainbat lagun bazkaitara eta berekin ekarriko dituztela bederatzi ezpatadantzari eta txistua guztia beren gain.\nBaita atsegin zaigu irakarririk igandeko Euzkadi'n gar aundia zortu dala Azkoiti'ko abertzalien artian ere. Diote mordoska ederra etorriko dirala. ¿Soraluzetarren eran etorriko ote dira txistu eta ezpata-dantzariekin? Gure naia alan beteko lukete... guk umoria besterik ez degu ba...\nEibar'tik ere oso ipar alaiak ditugu, ba onek ere bai diote ozte aundia etorriko dirala. Ez dira ba makalenak ziur gaude al duten guztiakin lagunduko digutela, bai biotzez, animaz eta sakelez.\nErmu'tik emen izan gendun lengoan Ermu zale eta arek ere agindu zigun batedonbatzuk etorriko zirala eta berak lan egingo zuala ainbat geien etorri ditezen. Eskerrikasko lagun zarra, eta alegin egin.\nBergara'n ere uste degu garbizia, sortuko zala, ez dira ba arazo onetan atzenenguak. Eta zuek ere bai Azpeiti eta Mendaro, ia aspaldiko urtetan ez gera alkarrekin batu ta eta orainguan itxura baten biltzea geran badago bierra eta.\nJaia onela izango da:\nIlan 2'an, gabian biribilketa txistuagaz.\nIlan 3'an: Goizean, berdin biribilketa.\nZortziretan eta zortziterdietan, emengo Batzoki'ko batzordia [...] detozan abertzale bidera irtengo da.\nOndoren Deun Laurentzi'ra.\nAmar terdietan bertako txadonan izango da jaupa abestuba. Perossi'ren laburra (brebia) aditzen eanten zaie beste errietako abeslariei entsaiatzeko eta korura etorteko.\nGero oturuntza [...] Jolas-Toki pelota-lekuan:\nBazkaria au izango da:\nSopa bi: Solomua. Egaztia.\nSasoieko igaliak eta abar.\nArdua eta Sallobenteko sagardua.\nAkeita, txoia eta txokorra.\nGuztia sei laurleko.\nArratzaldian itzaldixo bat egingo du Altzeta, Zumarraga'kuak, azaldurik Artazo pelotaria'ren iaiotasuna.\nGero espata-dantzariak eta euzko-erromeria.\nAu bukaturik txistu otsian guztiok etorriko gera uri ontako Euzko Oituren enparantzara eta an dantzatuko dute berriro espata-dantzariak.


Karrika 163. 2012ko urria – Karrikiri\nIrailean berriro hasitako Karrikadantza ekimen arrakastatsuak uda ondorengo bigarren saioa izanen du heldu den urriaren 20an eta , betiko moduan, euskal dantzak gustuko dituen edozein laguni zuzenduta dago. Hitzordua Mercares karrikan izanen da, arratsaldeko 18:30ean eta, eguraldi kaxkarra egokituz gero, Mañuetako frontoian elkartuko gara.\nEta Karrikadantzarekin batera, urriaren 17an Karrisolasaren beste saio bat antolatuko dugu. Euskalgintzako gaiak solas tarte goxoan lantzeko asmoz sortutako ekimenaren baitan, “Inkesta soziolinguistikoa: jakintza, erabilpena eta gehiago” izenburupean, 2012ko Inkesta Soziolinguistikoaren emaitza nagusien azterketa izanen dugu hizpide. Bertan landuko den gaiaren inguruko informazioa Karrikiriko web gunean eskuragarri dagoen PDF artxiboan aurkituko duzue eta hitzordua irailaren 17an izanen da, 19:30ean, Xabier karrikako gure egoitzan. Ateak zabalik daude. Hurbildu eta egin zuen ekarpena!\nEta eguraldi euritsua hasi baino lehen, gure denda ibiltariak Euskal Herriko zenbait txoko bisitatuko ditu, beraz lana eta jarana egiteko prest baldin bazaudete, gogoan hartu bi hitzordu hauek: urriaren 7an Andoainen eginen den Kilometroak, Gipuzkoako ikastolen festa, eta hilaren 21ean Iruñeko San Fermin ikastolak antolatuko duen Nafarroa Oinez jaia. Bietan paratuko dugu gure denda mugikorra eta bertatik lortutako sosak Karrikirik bideratzen dituen ekimenak sustatzeko bideratuko dira.\nEta ahaztu baino lehen, bi ohar. Lehenik eta behin jakinarazi nahiko genizueke, urtero legez, urriaren 12an Karrikiri elkartea eta denda zabalik izanen direla. Lan egun arrunta izanen da guretako. Eta bigarrenik, hasi gara dagoeneko establezimendu euskaldunen zerrenda eguneratzen, beraz bertan ez dagoen saltoki edo zerbitzu euskaldunen bat ezagutuz gero, eman iezaguzue horren berri bulegoa@karrikiri.org helbidean, ados? Denon artean zerrenda osatuagoa eginen dugu. Esker mila aunitz aldez aurretik!!\nOrain artekoa bidea luze eta oparoa izan da, baina oraindik zaudete lizentzia ofizialaren zain. Zertan da legeztapenaren afera? Zer itxaropena duzue?\nNafarroako Gobernuak bi irrati lizentzia banatu behar ditu Iruñerrian. Ebazpena plazaratzeko epea urrian amaitzen zen, baina beste sei hilabetez luzatu dute. Dokumentazioa aztertzeko lana pilatu zaiela diote. Hala izanen da. Baina galderak sortzen dira: sei hilabete barru beste Gobernu bat izanen al da? Eta ahal da? Horrek gauzak alda litzake?\nLizentziarik ez, baina Iruñerriko euskaldunen sostengua hasieratik izan duzue eta horixe da irrati honen ezaugarri garrantzitsuenetako bat, ezta? Bere izaera eta parte-hartze herrikoia, alegia…\nBai ba. Gure 25. denboraldia jarri berri dugu abian. Eta urteurren biribil horretan horixe nabarmendu nahi izan dugu, horretarako hautatu dugun goiburuarekin: 25 urte, zuen baimenarekin. Gizarteak, herritarrek ematen digute guri baimena: 8.000 bat entzule dauzkagu, dirua eta sostengua ematen diguten 900 bazkide, gurean lan profesionala musu truk egiten duten 200 bat kolaboratzaile, ehunka iragarle. Erraz esaten da hori, baina lortzen oso zaila da. Tokiko irratien inguruan askotan aipatzen da haien inguruan komunitatea sortzearen garrantzia, eta argi dago guk badugula gurea, sendo-sendoa gainera. Hasieratik oso argi izan genuen hori zela bidea. Eta, egiaren aitortzeko, beharbada beharrak bide hori beste zenbaitzuk baino gehiago lantzera bultzatu gaitu.\nArrazoi ezberdinak direla medio hedabideentzako, eta bereziki euskal komunikabideentzako, une zailak dira hauek. Halere, Euskalerria irratiak plangintza berezia martxan jarri du aurten. Zertan datza? Zer moduz joan da bazkidetza kanpaina?\nKrisi asko pilatu dira: krisi ekonomiko orokorra, hedabideek lehendik pairatzen zuten paradigma krisia teknologia berrien poderioz, eta euskal hedabideen artean besteak beste diru laguntzen murrizketak eragin duena.\nIrailaren erdialdera programazio berria hasi duzue. Zer eskaintza berri?\nAstindu handi samarra eman diogu programazioari. Goizeko albistegia eta magazina elkartu egin ditugu. Eta gauza bera egin dugu arratsaldeko albistegiarekin eta saioarekin. Helburua izan da irratiko prime-timetara gehiago gerturatzea. Eta halaber albistegien, saioen eta bateko zein besteko langileen artean mugak apurtzea, elkartruke eta sinergia gehiago lortzea, geure lan egiteko modua bera aldatzea, gaurkotzea, egokitzea.\nBerrikuntzei doakienez, nagusia da inoiz baino ahots gehiago eskaintzen ari garela gure iritzi tarteetan. Inoiz baino solasaldi gehiago dauzkagu: diputatuak, parlamentariak, zinegotziak, sindikalistak, gizarte eragileak, euskalgintza… Eta irrati-zutabeak egiten dituzten inoiz baino iritzi emaile gehiago, sorta berria sartu baitugu albistegietan.\nEta mamia alde batera utzita, azala ere berritu dugu: sintonia guztiak aldatu ditugu, indikatibo berriak sortu eta abar.\nIrratiko eguneroko jardueraz gain, teknologia berrietan ere murgilduta zaudete: webgune berria, Facebook, Twitter sare soziala…\nAlor digitalean ere rol garrantzitsua joka dezakegulakoan gaude. Hitz potolo asko dabiltza hor dantzan: erredakzioen integrazioa, sinergiak, bat egiteak… Ingurumari horretan ongi kokatu nahi dugu, prozesu horiek guztiak Iruñetik eta euskaraz baldintzatzeko.\nLehen urrats sendoa webgune berria sortzea izan zen. Duela urte bete jarri genuen martxan, eta orain indartzen ari gara, eduki gehiago sartuz. Hor ere ikus daiteke arestian aipatzen genuen topagunea, plaza izateko asmo hori. Gure programazioa zuzenean (on-line) zein diferituan (pod-casten bitartez) entzuteko aukera eskaintzeaz gain, beste zenbait talderen eduki eta zerbitzuak eskaintzen ditugu: AEK-ren agenda, IKAren euskara ikasteko pilulak, Eusko Ikaskuntzaren saioa, Karrikiriren beraren agenda… Horiek jada hor daude. Gainera, Bertsozaleen Elkarteko zenbait bideo eskaintzen hasteko akordioa lotu dugu, baita Eguzki Bideoak-en dokumentalak eskaintzeko akordioa ere.\nEta hori guztia, jakina, sare sozialetan konpartitu nahi dugu. Ez kolokatu. Eskaini eta besteen edukiei, ekarpenei ere erreparatuz, kasu eginez…\n25. urteurrena dela eta ekimen bereziren bat egiteko asmorik bai?\nBai ba. Hasiera batean lizentzien banaketak baldintzatuko gintuela uste genuen. Atzerapenak libreago utzi gaitu. Azaroaren zazpian ospakizun handia eginen dugu, Atarrabiako Kultur Etxean zuzeneko irratsaio musikatua eginez. Handik pasako dira Ruper, Kerobia, El Drogas, Balerdi-Balerdi eta, agian, beste ezusteren bat. Gainera saio horren inguruan akelarre digital handi samarra egin nahi dugu.\nLegalizazioa iritsi ala ez, nola dakusazue etorkizuna?\nZaila, jakina, baina zuen baimenarekin emankorra ere izan daiteke.\nZergatik aritzen naiz kantak egiten?\nToño Muro. irakaslea eta musikaria\nHirugarren arrazoia, sormena terapiatzat hartzea, ez da arrazoi makala; nire ustez, kanten eta orohar arte lanen motibazio psikikoak hausnarketa eskatzen du. Puntu honetan, hurrengo azalpen hauek gehitzen ditu Maurok: “besteei gure kezkak kontatzeak erresuminetatik eta gogo txarretatik askatzen du barnea”, “batzuk psikiatrarengana joaten dira, nik komikiak egiten ditut”. Autoironia ikutua alde batera utzita, aipatu esaldietan komunikazioaren bi subjektuek (musikaria eta entzulegoa kantagintza alorrean) duten elkar mendekotasunaren alde bat adierazten da, sortzaileari dagokiona. Musikariok entzulegoaren beharra dugu: kantak zuzenean interpretatzen ditugunean, barruko kezkak askatu egiten ditugu eta lotsarik gabe agerian uzten dugu geure burua. Aldi berean, jende aurreko biluzte honek artista guztiok dugun egoa elikatzen du, entzuleen mirespenarekin, edo behinik behin haien arretarekin, oreka psikikoa bilatzen dugularik. Publikoaren onarpena erdietsi nahian, haren lekuan jartzen gara kantak sortzen edo prestatzen ditugunean, eta horrela, entzuleak bagina, entzun nahi izanen genituzkeen hitzak, erritmoak eta melodiak asmatzen ahalegintzen gara, guk geuk kantatu eta jo arte inoiz entzun ez diren soinuak sortzen, alegia. Baina oso gutxitan lortzen dugu, inoiz ez seguruen, eta publiko zabalaren onarpen ezak (entzule gehienak lagunak eta ingurukoak izaten dira) kanta berriak eta ustez entzungarriagoak egitera bultzatzen gaitu, buklearen bira berri bat irekiz. Ea, bada, honetan asmatzen dugun…\n← Larunbatean berriro Karrikadantzara!!\nUrriko Karrikan Euskalerria irratiaren 25. urtemuga hizpide →


kritiken hemeroteka » Iraganari iskin egiteko ezintasuna\n« Emakume burugabea | Mitotik haragokoak »\nIleak uretan / Josu Penades / Alberdania, 2012\nIraganari iskin egiteko ezintasuna Amaia Serrano Mariezkurrena / Argia, 2018-07-01\nNafarroan gauzatzen da istorioaren zatirik handiena, gerrako gertakizunen gaineko isiltasuna —baita literarioa ere— beste euskal lurraldeetan baino nabarmenagoa izan den eremuan. Bertan kokatzen ditu narratzaile orojakileak 80-90etako gazteen hainbat arazo eta aldarrikapen baita ETAren zenbait ekintza ere. Begirada zorrotzez epaitzen ditu narratzaileak gerrako gertaerak, baita ondoren sortutako talde armatuaren hilketak ere —garaiko beste auzi batzuk aipatu gabe utziz edota arin azalduz—.\nEgoera konplexuak dira nagusi eleberrian. Inas protagonista bera kontraesanak bizi du, bere hezkuntza aitona frankistaren diruak ahalbidetu baitu, eta inguruko baserrietako haurrek izan ez duten aukera horren atzean Abuelo egoteak deserosotasuna sorrarazten baitio. Horrez gain, eleberrian zehar hedatzen den beste kezka-iturri etiko bat ere badauka: iraganeko egiak ezagutaraztearen eta bizikidetzaren artean hautatzeko zailtasuna. Bide horretan, haren aita gerran erail izana argitzeko hartutako erabakiek markatuko dute Inas; izan ere, Iruñera bizitzera joatea erabakiko du, aitaren iragana berreraikitzeko asmoz. Hautu horren sinesgarritasuna gorabehera, bertan lortzen du lanbidea eta osatzen familia: bere ikasleei ezagutza transmititzeko abileziak eta seme-alabekiko harremanek haren irudia osatzen laguntzen dute. Hala ere, narratzailea alderdi min horietatik hanka-puntetan pasatzen da, interesgarriak liratekeen zenbait hari josi gabe utziz —bere ama Margaritaren irudian eta zaurietan arakatu gabe, esaterako—.\nGertaeren erritmo narratiboa orekatua da, oro har, baina gertakari batzuei eskainitako azalpenak laburregi geratzen dira —zenbait heriotza bat-batean gertatzen dira, adibidez—. Horren ifrentzua, ordea, zehaztasun handiz eraikitako errealitatea da: baserriko familien bizimodua, presondegietako bizi-baldintzak eta abarrak oso modu plastikoan deskribatzen dira, hainbesteraino non krudeltasun zenbaiten xehetasunek itolarria eragin diezaioketen irakurleari.


Abelino Barriola, aitona kulturazalea - Ahotsak.eus\nAbelino Barriola, aitona kulturazalea Aitona Abelino Barriola zen, Donostiako Udaleko zinegotzia zen. Artikutzako ura. Antzerki munduan ibiltzen zen, Toribio Altzagarekin. Osabak jarraitu zuen haren obrak egiten.\nBideo hau erabili nahi baduzu, jarri gurekin harremanetan eta kalitate onean bidaliko dizugu. Ez ahaztu mezuan DON-019-004 kodeko bideoa nahi duzula aipatzea: ahotsak@ahotsak.eus\nAitona Abelino Barriola zen, Donostiako Udaleko zinegotzia zen. Artikutzako ura. Antzerki munduan ibiltzen zen, Toribio Altzagarekin. Osabak jarraitu zuen haren obrak egiten.\nGaia(k): Aisia » Kultura » Zinema , Familia eta harremanak » Herriko giroa » Pertsonaia ezagunak , Euskara » Euskararen egoera , Herria, azpiegitura » Herri-antolaketa » Udala , Familia eta harremanak » Lagunartea eta familia » Etxeko giroa\n- Eta zure aitona nor zan?\n- Nere aitona Abelino Barriola Aizpurua. Zan, bueno, izan zan bere anaiyakin Donostiko udaleko konzejala eta berak zeudenian erosi zan Donostirako ura, Artikutza. Beak zeudenian erosi zan, ta beak parte hartu zuten. Eta nere aitona asko sartua zeon teatro munduan, berak idatzi zitun obra batzuk eta jartzen zuten Toribio Alzagakin ta... Bai, mundu hortan asko sartzen zan. Gero ez dakit orfeoiakin ta baiña zan kultura nahiko. Zapatak iten zitun, baiña aparte bere kultura ta bere... Bai, bere anaiyakin, eta berak idatzi eta gero osabak jarraitu zun, bai, bere obrak eta egiten; baiña bestela gero, besteak ez degu iñork izan holako gauzarik.\nAnai-arrebekin ere erdaraz; frankismoa\nPantaleon birraitona, "Mozkote"\nFamiliak euskararekin zeukan harremana\nHilabeteen izenak Aian\nFabrikan lan egiteko eskaintza amak\nAitak 60 urte egin zituen musika bandan\nEuskaraz bizitakoa, hika eta zuka nori egin izan dien\n'Estrella del cielo' hondoratu zenekoa\nMesedetako mojen komentuko eskola


Espetxealdi iraunkor berrikusgarria | Iritzia | Berria\nPaz Francés - Nafarroako Salhaketa\nEspetxealdi iraunkor berrikusgarria zigor krudel, anker eta apalgarri bat da, eta, bere hartan, debekatua dago ordenamendu juridikoan. Dena dela, bizi guztiko zigor ezkutu hori onartu aurretik, debeku hori lehendik ere urratua zegoen, Zigor Kodean aspaldidanik baitzeuden aurreikusiak 40 urterainoko espetxealdiak.\nEspetxealdi iraunkor berrikusgarria iraupen mugagabeko zigor bat da, eta horrek esan nahi du, lehenik eta behin, zigortua hil arterainokoa dela. Zigor Kodean araututa dagoenez, benetan 25 edo 35 urte betez gero, zigorraren betearazpena eten daiteke, supostuen arabera, eta, bakar-bakarrik, berriz deliturik egingo ez duelako pronostiko bat baldin badago eta presoa erregimen itxiko gisa sailkatua baldin badago. Espetxealdi iraunkor berrikusgarria aplikatzea delitu batzuetarako bakarrik dago aurreikusia, zeinei zigor kondena ezinago gogorrekin erantzuten baitzitzaien: 35 edo 40 urterainoko zigorrekin, eta, espetxealdiaren ondoren, beste 10 urte, zaintzapean aske. Hala, esaterako, aurreko erregimenarekin, baldin eta 30 urteko pertsona batek delitu horietakoren bat egiten bazuen, hari ezarri beharreko zigorra, de facto, bizi guztirakoa zen jada, horrek esan nahi baitzuen 65 edo 70 urterekin irtengo zela kartzelatik, eta 75 edo 85 urterainoko kontrolarekin. Ordurako, hutsa da bizi proiektu bati ekiteko posibilitatea. Orduan, zertarako espetxealdi iraunkorra? Lehendik ez al geneukan, akaso, bizi guztiko kartzela zigor ezkutu bat gure Zigor Kodean? [...]\nGure zigor sisteman espetxealdi iraunkor berrikusgarria mantendu behar dela aldezten dutenek diotenez, ez da arau horien kontrakoa, berrikusgarria izaki. Hala ere, horrek gauza bakar bat erakusten du: hori diotenek ez dutela batere ondo ezagutzen espetxe jardunbidea; izan ere, errealitatean, zigorra gailentzen zaio beste edozein helbururi, espetxeetan ez dago tratamendurako bitartekorik, eta, are gutxiago, zigorraldi luzeko presoentzat. Hala, gizarteratze helburua falazia bat bada zigorraldi laburretan, norbaitek sinesten al du halako baldintzetan zigorrak benetan berrikusterik dagoenik? Hainbeste mendetako zigor eta espetxealdien ondoren, jakinekoa da ezen 20 urtean espetxeraturik egon diren presoei kartzelak eragiten dizkien ondorio desozializatzaileek oso nekeza bihurtzen dutela haien balorazio psikologikoa eta gizarteratze positiboa. Beraz, zigor horiek ez dituzte berrikusiko, eta pertsona horiek espetxean hilko dira. Baina, horrez gainera, izan gaitezen zintzoak, benetan jabetzen al gara zer esan nahi duen 25, 30, 40 urtean giltzapetuta egoteak? Itxaropen arrazoizkorik gabe, nor da gai bizitzeko?\nBestalde, kontuan izan behar da delitu larriengatik —uste izatekoa denez, gehieneko zigor hori ekar dezaketenengatik— zigorturiko presoak, ia beti eta mugarik gabe, erregimen itxian sailkatzen dituztela. Bakartze moduluetara bidaltzen dituzte, edo erregimen itxiko kartzeletara, eta baldintza ankerretan bizi izaten dira; halaxe jasoa dute Arartekoaren 2016ko Txostenak eta Tortura Prebenitzeko eta Salatzeko Koordinakundearen Txostenek. Erregimen itxi horrek esan nahi du, besteak beste, metro koadro gutxi batzuetako ziega batean bizi behar izaten dutela 21 orduan; ez al da hori ankerra?\n[...] Hala ere, komunikabideen gezur ugarien artean gabiltza. Eskueran hainbeste komunikabide izanda, historiaren joanean sekula ez gara egon hain desinformatuak. Eta, zigor auziei dagokienez, desinformazioa ezin handiagoa da. Komunikabideek delituei, oro har, eta delitu larriei, are gehiago, ematen dieten tratamendu informatiboak ez du inolako etikarik. Komunikabide horien asmoa da bi ideia erabat faltsu zabaltzea, eta, horretarako, gainera, biktimen (biktima batzuen) minaz baliatzen dira, ezinago errentagarria baitzaie audientziei dagokienez, eta, horren ondorioz, baita ekonomia aldetik ere —baita babestu eta sostengatu nahi dituzten interes politikoengatik ere—.\nBatetik, ideia hau zabaltzen dute: Espainiako Estatuan delitu asko egiten direla, eta oso larriak, eta, beraz, segurtasun kolektiboaren izenean, ezinbestekoa dela zigorrak gogortzea. Egiaz, gizarte seguru bat da, eta hala erakutsia du edozein estatistika azterketak. Hala ere, gizarte beldurtu bat da, beldurra erosten duen gizarte bat, horixe saltzen baitiote komunikabideek eta «iritzi sortzaileek». Hori bai, beldur irrazionala eta benetako oinarririk gabea, edozein sistema demokratikoren printzipio gidariei erasotzen dien beldurra, gero eta ahulago egiten gaituen beldurra.\nBestetik, esaten dute zigor kondenak ez direla betetzen, eta pertsonak sartu-irten lasterrean dabiltzala espetxean, zigorrak benetan bete gabe. Errealitatean ageri denez, preso daudenen %16 bakarrik daude erregimen irekian, kontrol zorrotzen pean egon ere. Gainerakoek espetxean itxialdi erregimenean ematen dute zigorraldi guztia, hasi lehen egunetik eta azkeneraino. Falazia erabatekoa da honako hau esatea: pertsonak «ate batetik sartzen dira espetxera, eta beste batetik irteten kalera». Alderantziz, Europa mendebalde osoko preso tasarik handiena dugu, eta, batez beste, zigorraren betetze denbora EBko herrialdeetakoa baino askoz ere handiagoa da; 2017ko abenduaren 31n, Estatuko Administrazio Orokorraren mendeko kartzeletan, 864 pertsona zeuden 30 urtetik gorako zigorrak betetzen; Espainiako Estatuko espetxeetan, urtean 120 pertsona baino gehiago hiltzen dira; tortura existitzen da; eta murru horien barruan ugariak eta askotarikoak dira egoera ez-duinak, eta Europa osoko Zigor Koderik handiena eta gogorrena dugu.\nGizartea ez baldin bada kalera irteten ezetz esatera zigorra eta indarra bere boterea baliatzeko darabilen Estatuari, eskubide eta askatasun murrizketei aurre egiteko ezertxo ere egiten ez duen gizarte bat da, demokraziaren printzipio funtsezkoenei uko egiten diena. Auzia oso argia da, eta uste dugu ez dela hitz erdika kontatu behar. Zigor kode erabat autoritarioa eta neurrigabea dugu, faxismoaren hurbilekoak diren politika sozialeko eta politika kriminaleko proposamenak darabiltzana, eta hori, azken batean, ez da bateragarria Zuzenbide Estatu Sozial eta Demokratiko batekin, baldin eta oraindik uste badugu horretatik zerbait gelditzen dela kokatuak gauden sistema honetan.\nARTIKULU HAU HONAKO HAUEK ERE IDATZI DUTE: Ruth Martinez, Libertad Francés, June San Millan, Irati Jimenez, Iranzu Baltasar, Manuel Ledesma, Lorena Alemán eta Maite Jimenez.


uztaila 2018 – Lerro batzuk\nTxillarre, post scriptum\n2018-07-30 / Enekoitz Esnaola\nETA. Zer izan da? mahai ingurua egin du Argia-ren Larrun-ek 233. zenbakiak, Jose Felix Azurmendi, Koro Garmendia eta Joxe Mari Olarrarekin, eta han Olarrak 14-15. orrialdeetan dio Loiolako prozesua Lizarra-Garazikoa bukatu zenean hasi zela, berehala. Txillarrekoa hasi berria zen hitzordu batez ari da: “Loiolako prozesua berriz, Lizarrakoa amaitu zenean jarri zen martxan. 1999ko abenduan, PSOEk eskatua, Redondo Terreros, Benegas eta Egigurenekin bilera egin genuen ezker abertzalearen izenean. Arnaldo Otegi, Kepa Gordejuela eta neronek. EAJren hegemoniari aurre egin nahi zion PSOEk. Jaime Mayor Oreja zen Barne ministroa. PSOEk hitz egiten genuen guztia informatzen zion Orejari. Aurrerapausoak eman ziren, baina PPk erabaki zuen mahaia apurtzea PSOEri ezer esan gabe. Nola? Ni atxilotuz. Bilerak grabatuta zeuden. ABC eta La Razón egunkariek dena lehertu zuten. PSOE beldurtu zen eta atzera egin zuen. Gero, Jesus Egigurenek segitu zuen bere kasa Arnaldorekin”. Txillarren, eta Paco Egeak BERRIArako Pernando Barrenarekin egindako solasaldian dio: “1999an, Pello Rubio, Otegi eta hirurok politikaz hitz egiteko elkartzen hasi ginen hemen, bazkaldu bitartean. Halako batean, Otegiri galdetu nion ea zer iruditzen zitzaion Egiguren ere etortzea. Otegik baiezkoa eman, eta Egiguren 2000rako gurekin zen”. Eta Txillarreko kontua ez dela EAJren hegemonia. Nahi den erara uler daiteke dena.♦\n2018-07-27 / Enekoitz Esnaola\nBERRIAko analisiaren (2018-7-27) laburpena: Madrilek ez du berak bakarrik ekimena hartuko. Bultzatu beharko euskal gizartetik, guztia zaku berean sartzeke, baina zenbait kontutan luzamendutan ibiltzeke. Dena dela, ez da aski zehaztua ikusten preso erien, haur txikien amen eta adinekoen Euskal Herriratzearen eta baldintzapeko askatasunaren aldeko diskurtsoa. Norberak jar diezaioke bere ñabardura —gizarteratzea, kaleratzea edo beste—, baina emaitza bera litzateke: legediaren bideari jarraituta, askatasunaren bidea. Arnasa. Eta energia positiboa herriarentzat. Gaurko lanketa horrek balioko luke, gainera, biharko egunerako. Izan ere, elkarbizitza iraunkor baterako ez da nahikoa soilik egungo legediari jarraitzea. Espainiako Estatuan, bederen, tope bat dago: 7/2003a. Ehun euskal presok baino gehiagok etorkizun beltza daukate horrekin. Esaten da martxa honetan azkenekoa 2054an geratuko dela libre —36 urte barru—, zigorra agortu ondoren. 7/2003 legea erreformatzeko edo deuseztatzeko beste borroka politiko bat egongo da jokoan, euskal presoen kaleratzean zentratuta.♦\n2018-07-19 / Enekoitz Esnaola\nNekez entzungo zaio Juan Jose Ibarretxeri bere tesirako edo lanetarako erabilitako izenetatik aparte beste inorenik. Zaintzen du hori. Baina gaur Donostian, EHUren Badu kosturik Euskadirentzat Espainiarekiko duen dependentziak? udako ikastaroetan, atentzioa eman du itundutako erreferenduma dela eta ez dela ari zela nola hurbildu zaion Juanjo Alvarez legelari eta EHUko irakasleari, eta, bere izena aipatuz, nola galdetu dion: “Nola ituntzen da erreferendum bat aulki bat hutsik dagoenean, beste aldean inor ez denean eseritzen? Nola?”. Beste hitzaldi batzuetan bezala, voice or exit printzipioa atera du Ibarretxek hitzaldian, Madrili zuzenduz bezala: “Edo hitza ematen didazu, edo banoa”. Ez dakigu zer intentziorekin egin duen Alvarezen hori. Dakiguna da Alvarez “nazionalista eta XXI. mendeko hiritarra” Madrilekiko oso itunzalea dela eta publikoki “frustrazioa” agertu duela EAJk eta EH Bilduk Eusko Legebiltzarreko Autogobernu Lantaldean orain arte lortutako akordioagatik. Irakurri diogu berriki, adibidez: “Kontu ideologikoengatik garapen estatutarioak izan dezakeen potentzialitate guztia sakrifikatu da”; “gehiengo abertzale bat dago, baina ez dut nahi herri bat gehiengo horrek diktatutako lege batekin”.♦\nTxillarren Egea eta Barrenarekin\n2018-07-12 / Enekoitz Esnaola\nArnaldo Otegi eta Jesus Egiguren urteetan bildu ziren Txillarren, haiek dira elkarrizketa saio hartako protagonista nagusiak, azaldu dira hedabideetan horretaz eta han, baina Pernando Barrena eta Paco Egea ere ibili ziren –Egea hasieratik eta Barrena segituan–, eta gaur zortzi biak elkartu zituen BERRIAk, Elgoibarko baserri hartan, Pello Rubio jabeak harrera goxoa eginda. Uztailaren 29an argitaratuko dugu solasaldia, Ahomentan seriean, lau orrialdekoa. Argazkian, Egea eta Barrena, lehengo ostegunean, Txillarren, 2002ko azaroan Otegik, Egigurenek eta laurek elkarrizketa politikoaren oinarriak adostu eta izenpetu zituzteneko idatziaren aurrean.♦\n2018-07-07 / Enekoitz Esnaola\nBERRIAko artikulu informatibo-analitikoaren (2018-7-7) laburpena: Madril espetxe politika aldatzen hasteko, “premiazko” neurrien inguruan adostasun zabala dago Hego Euskal Herrian. Eragileek Espainiari egindako lehen eskaerak dira presoen gerturatzea, gaixoak, graduen progresioa eta eskumenak; zigorren zenbatzea ere aipatzen da. EPPK-k iragarria du “etxeratze” prozesuan ongi hartuko duela urrats oro; Sortuk ontzat jo du Madrilek lehen neurriak hartzea. “Gizarteratzeko” onuren garaia ere ez da heldu oraindik, ia preso guztiak lehen graduan daudelako, haiek ezin eskatuta. (eta kartzelako erradiografia, hemen barruan)♦


Bi Haizpeak - Wikipedia, entziklopedia askea.\n(«Bi Ahizpak (Aralar)» orritik birbideratua)\nBi Haizpeak[oh 1] (gaztelaniaz Dos Hermanas, euskaraz Haizpe eta Ahizpa hitzek duten antzagatik) Aralar mendilerroaren ekialdeko muturrean dagoen haitzarte bat da, Larraun ibaiak zeharkatua. Mendebaldeko gailurrari Aixita deitzen zaio eta, hainbat agiritan gorde denez, haitzarteari A(i)xitarte deitu omen zaio.[oh 2] Egun, errepide zaharraz gain, Leitzarango Autobidea igarotzen da bertatik; izan ere hor du abiapuntua, Irurtzun parean.\nGora igotzeko biderik ohikoena, Patxi Berrio bidea da, 1964an Patxi Berrio eta Alberto Cáceresek ireki zutena. Ibaiaren eskuinaldean dagoen monolito harritsua da bietan garaiena, 705,14 metroko garaierarekin. Ezkerretara dagoenak, berriz, 673,48 metroko garaiera du.\nBi Haizpeak Irurtzun kanpoaldetik\nBi Haizpeak Ergako hegaletik\nFrancisco Navarro Villosladak idatzitako "Amaia edo euskaldunak VIII. mendean" izenburuko liburuan, bisigodoen euskaldunen aurkako erasoa, Bi Haizpeetako pasabide honetatik igarotzen da. Goñerriko Jauna zen Teodosio Goñikoak, gezi bat botatzen dio Amaia doan zaldiari, Amaia bera salbatzeko.\n↑ Errepidean, berriz, Biaizpe izendatzen da.\n↑ Historikoki hori omen da izendapen ohikoena; ikus Itzul itzultzaileen foroko komentarioa.\n↑ Bi Haizpe Argia astekarian]\n↑ Bi Haizpeak txosten geologiko batean.\nWikimedia Commonsen badira fitxategi gehiago, gai hau dutenak: Bi Haizpeak\nArgazkiak Irurtzungo udal webgunean\nKoordenatuak: 42° 55′ 43.24″ N, 1° 49′ 39.54″ W / 42.9286778°N,1.8276500°W / 42.9286778; -1.8276500\nOrriaren azken aldaketa: 5 otsaila 2019, 20:50.


IKASKETA ZERBITZUA MODU ARDURATSUAN EGITEKO PISTAK – Zerbikas Fundazioa\nIKASKETA ZERBITZUA MODU ARDURATSUAN EGITEKO PISTAK\nInteRed-ek, Komunitate Balentzianoko Ikasketa Zerbitzuaren taldearekin lankidetzan, Ikasketa Zerbitzu proiektu bat modu arduratsuan egiteko gida bat egin du, pista eta tresnak bertan azalduz. Honen izenburua, IKASKETA ZERBITZUA MODU ARDURATSUAN EGITEKO PISTAK da.\nIkasketa Zerbitzua Modu Arduratsuan egiteko metodologia, Hezkuntza Transformadore eta Herritartasun Globalaren markoan oso ondo sartzen da, honek kritikoak, arduratsuak eta bidezkoa den mundu bat sortzearekin konprometituak dauden herritarrak heztearekin bat datorrelako. Bai pertsonekin eta ingurugiroarekin errespetua erabiltzearen aldekoak, eremu lokalean eta globalean.\nMarko honek Generoa, Giza Eskubideak, egoera soziedukatiboa, emozionala, interkulturalitatea eta ingurugiro jasangarria oinarritzat hartzen ditu.\nInteRed-ek marko honen integrazioa sustatzen du, zehazki Hezkuntza Zentro Eraldatzailea oinarritzen duten ezaugarriak zehazteko: hauek zentroan egiten diren praktiketan oinarritzen dira, oinarri pedagogiko eta metodologia transformatzaile bezala.\nIkasketa Zerbitzua Modu Arduratsuan egiteak puntu metodologiko guzti hauek ditu: ikasketa sozioemozionala; ikasketa esanguratsua eta esperientzian oinarritua; metodologia kritiko, erreflexibo eta kolaboratiboak; inzidentzia eta ekintza transformadoreak; eta ikasketa dakarren ebaluazioa.\nIkasketa Zerbitzua Modu Arduratsuko gida\nPISTAS PARA PRACTICAR APS CON CUIDADOS21 febrero, 2022IZAN GURE LAGUN. Gure Nahia eta Gure Señak Elkartea26 febrero, 2022


Kepa Arroitajauregi pilotari ohia hil da - Iurreta - Anboto.org\nKepa Arroitajauregi pilotari ohia hil da\nJone Guenetxea 2020-05-21 20:49\nMunduko Pilota Biltzarreko burua izan da.\nPilota munduak kolpe handia jaso du Kepa Arroitajauregiren heriotzagaz, 48 urtegaz. Pilotari profesionala izan zen bi urtez, eta harrezkero pilotaren alde lanean aritu da. Munduko Pilota Biltzarreko burua izan da. Abadiñoko trinketean ere lan handia egin du. Asier Aspuruk azaldu duenez, Arroitajauregi beti egon da pilotari gazteei laguntzeko prest. "Pilotarioi aholkuak eta animoak ematen ibili da beti, modu altruistan", gogoratu du pilotari abadiñarrak.\nArroitajauregik lan asko egin du Euskal Herriko Pilota Federakuntzan. Euskadiko hautatzaile legez aritu zen. Sasoi hartan, Txaber Zabala Duragoko pilota eskolako arduraduna iurretarrak hautatutako pilotarietako bat izan zen. "Gogoan dut Venezuelara eta San Frantziskora joan ginela bidaian". Zabalak euskal pilota bultzatzen gogoratzen du Arroitajauregi. "Oso pertsona positiboa izan da, eta umeekin hartu-eman oso ona izan du", azaldu du Zabalak. Iurretarrak Zornotzako eta Abadiñoko pilota eskoletan lanean jardun zuen, baita kirol udalekuak antolatzen ere.\nIurretako kofradietako juntakidea izan da. Kofradietako juntakideek 24 urte lanean egiten dituztenean omendu egiten dituztenez, iaz Kepa Arroitajauregiren txanda izan zen.\nHedabideetan ere pilota sustatzeko lan handia egin du. Besteak beste, ERAZeko langilea izan zen eta ANBOTOko kolaboratzailea izan da. Eskerrik asko Kepa. Besarkada handi bat familia eta lagunei. Gogoan izango zaitugu beti.